qundao/data-zh-poetry huggingface dataset:
吴门雪后舟行即事·其二
作者：龚鼎孳
朝代：明
体裁：五言律诗

吴船回短篴，人意隔暄悽。肠正随轮转，眉犹举案齐。生涯同雨雪，沟水肯东西。衰飒双蓬鬓，难消玉箸啼。
吴门雪后舟行即事·其四
作者：龚鼎孳
朝代：明
体裁：五言律诗

兵气连云峤，人行万马中。战争犹海国，舟楫竟天风。客散田横岛，封多李广弓。飘零宽老眼，书剑且江东。
吴雪航侍御招同熊雪堂师金岂凡李梅公二司马陈素庵宗伯王铁山司农集薜雨堂
作者：龚鼎孳
朝代：明
体裁：七言律诗

锦席重帘夜倍亲，谁言京雒有风尘。袖中诗草崆峒雪，座上宾朋江海人。情重盍簪忘结舌，气当行酒亦批鳞。次公醉醒狂无恙，不倚三公恕吐茵。
吴雪航招同金岂凡司马饮罗钦瞻侍御寓园时钦瞻以言事谪·其一
作者：龚鼎孳
朝代：明
体裁：七言律诗

桑乾木脱远鸿愁，载酒人过薜荔幽。击筑未须悲失马，入林还许聚轻鸥。殷勤旧雨酣中圣，摇落吾徒似暮秋。醉阅云霄车骑过，葡萄安肯换凉州。
吴雪航招同金岂凡司马饮罗钦瞻侍御寓园时钦瞻以言事谪·其三
作者：龚鼎孳
朝代：明
体裁：七言律诗

红蓼花间倒玉壶，歌从耳热奏乌乌。已知生事安丛桂，未信天心厌伏蒲。劲草风霜高二华，扁舟虾菜忆三吴。乾坤水旱仍金甲，贾傅终辞涕泪无。
吴雪航招同金岂凡司马饮罗钦瞻侍御寓园时钦瞻以言事谪·其二
作者：龚鼎孳
朝代：明
体裁：七言律诗

白眼相看惜路难，高斋竟夕且为欢。雨过荷芰秋偏湿，芳讶兰蘅晚竟残。万事浮云仍进酒，一时朱户尽弹冠。不嫌中散书频绝，校尉厨头足岁寒。
吴馨闻返邢州
作者：龚鼎孳
朝代：明
体裁：七言律诗

陆机文赋王筠句，年少谁争艺苑名。雾鬣兰筋须万里，微云疏雨自孤行。南皮重客朝歌长，东汉风流太学生。对酒最怜人似玉，邢州五马正冰清。
吴鹤山中翰守制还邗江兼柬书云农部·其一
作者：龚鼎孳
朝代：明
体裁：五言律诗

共抱麻衣恨，天涯羡汝归。风烟残岁换，兵甲故园稀。攀柏乌晨绕，还家雁北飞。凤池名姓重，馆粥慎岩扉。
吴鹤山中翰守制还邗江兼柬书云农部·其二
作者：龚鼎孳
朝代：明
体裁：五言律诗

雨雪桥门路，披帷问郑虔。乍传温室树，复召贾生年。痛定艰难后，心孤俊及前。因风报元礼，吾道望飞骞。
周元亮使君有舟名就园索赋·其一
作者：龚鼎孳
朝代：明
体裁：五言律诗

丘壑孤行足，烟波四望摇。自然临草阁，不拟汎兰桡。屐许探幽懒，峰知引兴遥。春江花月夜，无路避吹箫。
周元亮使君有舟名就园索赋·其二
作者：龚鼎孳
朝代：明
体裁：五言律诗

竟署茱萸沜，见鸥妒此名。到来纷小筑，卧起得秋声。碧草林中色，烟装画里情。抚琴兼秉烛，五岳一帆轻。
周台公招同清瑟楚玉文漪游竹林寺与箬庵上人清谈竟日始归
作者：龚鼎孳
朝代：明
体裁：七言律诗

穿林踏叶上方来，绝顶江天亦快哉。万壑风烟閒处聚，六朝花竹老僧栽。行逢石栈如猿引，坐到斜阳让鸟回。玉版饱参香积去，孤云回望白成堆。
周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首·其三
作者：龚鼎孳
朝代：明
体裁：七言律诗

晶沙翠竹绕前溪，小艇沿花熟更迷。万里宾朋明月外，三春羽檄大江西。关心人坐清冰壑，命驾烽回碧玉蹄。误许杜陵文酒重，狂夫自哂贱如泥。
周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首·其五
作者：龚鼎孳
朝代：明
体裁：七言律诗

流落金门客子微，袂联乡国缓思归。同人俛仰星俱散，吾道萧条日渐非。麟凤尚容栖世路，凫鸥迥立近天机。何时重藉西陵草，细挹兰芳点薜衣。
周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首·其四
作者：龚鼎孳
朝代：明
体裁：七言律诗

百年战伐一凭栏，五月天风走夜湍。此去万山圈画戟，却怀孤屿偃渔竿。兵争采药无长策，岁月消愁抵大丹。不信试看蓬转客，江湖满地卜居难。
周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首·其二
作者：龚鼎孳
朝代：明
体裁：七言律诗

城上飞花覆渚蘋，棹歌同泛两峰春。别来锦字传加饭，看尽朱门解避人。座赖醇醪开北海，狂容白眼卧南邻。幽栖生事公应笑，庭燕篱葵物色新。
周静香观察之青州·其一
作者：龚鼎孳
朝代：明
体裁：七言律诗

黄鸟声边送玉骢，金台蹀躞步偏工。人逢公瑾如醇酒，履赐青齐表大风。油幕壶歌明月夜，仙山楼阁海云东。即看召虎猷方壮，赤白探丸未易雄。
周静香观察之青州·其二
作者：龚鼎孳
朝代：明
体裁：七言律诗

青云意气五陵游，千骑东方在上头。妙技沧洲三绝擅，盛名梁楚一时收。宾朋共爱安阳会，河雒争称元礼舟。他日柴车过幕府，可容从事索青州。
和于皇见赠之作·其一
作者：龚鼎孳
朝代：明
体裁：七言律诗

君居白下门长杜，我到青山事已非。旧雨忽逢犹蝶梦，斜阳无语又乌衣。酒因客散酸燕市，剑惜雠亡冷佽飞。故态蓬蒿狂复尔，输他薄倖尽轻肥。
和于皇见赠之作·其二
作者：龚鼎孳
朝代：明
体裁：七言律诗

隃麋磨老吊千春，落魄文章竟有神。飞絮应怜江总鬓，看花莫负少陵身。论交金马人情异，阅世铜驼草色新。山水果佳贫亦得，倦游与子共沉沦。
和仲调
作者：龚鼎孳
朝代：明
体裁：七言律诗

东亭复壁是何年，经乱相逢赋酒仙。处士座能高北海，拾遗诗只纪西月。眼枯江左沧桑后，人聚春风燕雀前。畏路岁华还共惜，登楼日日倚湘弦。
和仲调九日之作·其一
作者：龚鼎孳
朝代：明
体裁：五言律诗

九月凉秋尽，客心老易哀。那堪啼眼后，复此悲风来。乌鹊绕残树，香灯回野埃。长干正流血，谁者临高台。
和仲调九日之作·其二
作者：龚鼎孳
朝代：明
体裁：五言律诗

人散忽如雨，忍停二仲尊。星河残夜梦，衣袖别时痕。月放仲宣井，秋留宋玉魂。萧萧沙雁外，歌哭一声吞。
和伯紫初字
作者：龚鼎孳
朝代：明
体裁：七言律诗

花月春江梦不虚，春星今已映前除。狂容我法偕嵇阮，老阅交情验耳馀。周处台边遥夜雪，庆卿筑畔酒人庐。韦柯红蕊金明柳，联㘘还期解绂初。
和伯紫小斋惜别·其一
作者：龚鼎孳
朝代：明
体裁：七言绝句

三月京华柳渐生，春沙愁见马蹄行。那能容膝斋头坐，夜夜挑灯话到明。
和伯紫小斋惜别·其二
作者：龚鼎孳
朝代：明
体裁：七言绝句

到日江干已落花，轻帆燕子趁风斜。长安总结茅斋了，可似青溪水一涯。
和别小范
作者：龚鼎孳
朝代：明
体裁：七言律诗

投林计就复何尤，万事全输七尺留。好友榻连风雪夜，寒涛晴动别离愁。一行书信江鸿远，十月关山锦树秋。古道临岐敦赠处，苍茫独立待移舟。
和别澹公·其一
作者：龚鼎孳
朝代：明
体裁：七言律诗

藜床急雨响深更，鞭血麻鞋梦不惊。容膝天难辞万里，入林臂已许孤行。君亲出世恩原重，兵火磨心老自平。苦语临岐同努力，早销慧业并藏名。
和别澹公·其二
作者：龚鼎孳
朝代：明
体裁：七言律诗

茶瓜留客屋边诗，鹰爪兰香拂磴时。春静石幢流水到，心灰厓海暮钟知。清言捉麈陪支遁，白首还家笑总持。未饱荔支公又别，岭南真自系相思。
和友人梅花诗一东韵
作者：龚鼎孳
朝代：明
体裁：七言律诗

平生阁笔梅花句，恐亵寒香点染中。今日溪山春事近，又怜烟雾玉人蒙。门开幽磬三更月，雪打残鸦万壑风。头白江干亡恙否，年年消息问吴鸿。
和友沂
作者：龚鼎孳
朝代：明
体裁：七言律诗

入望山河气郁苍，江潮犹送杜蘅香。兰台赋就人如玉，草阁春寒夕有霜。虎豹东西愁割袂，鸳鸯七十欲成行。天风激荡樽前兴，不辱泥涂识夜光。
和友沂
作者：龚鼎孳
朝代：明
体裁：古风

羲驭迫隆阴，漏永何由旦。朱弦自横陈，一弹再三叹。蒹葭白中渚，寒水平若案。残堠悽晚泊，斜雁极晨看。吴草短已歇，楚峰远仍乱。江海一扁舟，醉馀帻恒岸。武昌有鲤鱼，双双长尺半。停云霭南纪，颜色如褰幔。君知故人心，不同风雨散。乌栖杨柳日，回头忆三唤。尽收儿女情，百尺峙孤干。酒色藏贤豪，危世亦波澜。不见轻薄儿，裘马贱柔翰。
和古古·其一
作者：龚鼎孳
朝代：明
体裁：七言律诗

桑乾冰尽水淙淙，杜宇声低唤客艭。三月浓花人易醉，一行古柏老难降。大风中夜愁歌沛，名士当年数过江。海内良朋胶漆在，赏音金石恰相撞。
和古古·其二
作者：龚鼎孳
朝代：明
体裁：七言律诗

花里莺将舞蝶梢，故交杂坐胜新交。逢欢讵惜淹三雅，开阁真堪哂一肴。裘马春怜同学散，钟鱼晚爱六时敲。何缘心迹能双寂，宾戏从人答客嘲。
和叶子吉太史假归留别韵
作者：龚鼎孳
朝代：明
体裁：七言律诗

风尘吾鬓已颓唐，有客云霄万里长。共羡春晖娱舞綵，独怜秋兴阻褰裳。苍生捉鼻占安石，明月挥毫忆谢庄。临水登山人欲别，一城砧杵近重阳。
和吴侯实宰题道院因寄陶鍊师
作者：龚鼎孳
朝代：明
体裁：七言律诗

谁倩长戈挽暮晖，乾坤生事信蓬飞。赤松勋业留丹鼎，瑶草心期托翠微。鹤圃千年封积玉，云房片石煮支机。三珠树灿莲花府，初访金庭羽客归。
和吴州晚登佛阁望西山
作者：龚鼎孳
朝代：明
体裁：七言律诗

微茫暮色辨山阿，秋尽楼台旅雁过。望岫聊容青眼放，入门翻讶白云多。前朝古寺横残堞，后夜清霜被女萝。战垒若销江稻熟，季鹰生事肯蹉跎。
和吴梅村宫坊关撤织造志喜
作者：龚鼎孳
朝代：明
体裁：七言律诗

银灯綵胜发商歌，春到南天奈乐何。前席一言谁补衮，中央四角顿停梭。流黄月按桑阴堵，大府卮堙瓠子河。闻道遗贤劳梦卜，太平黼敝事应多。
和吴玉騧给谏九日慈仁二韵·其一
作者：龚鼎孳
朝代：明
体裁：五言律诗

苍苍松下路，高阁倚斜阳。月散青虫语，天低白露光。江州谁送酒，栗里自闻香。戍柝容歌啸，秋风似故乡。
和吴玉騧给谏九日慈仁二韵·其二
作者：龚鼎孳
朝代：明
体裁：五言律诗

毗卢连岁兴，把臂老犹登。残夜应呼烛，穷交几贩缯。檐回钟后鸽，霜急塞前鹰。怅望西山色，烟光叠晚层。
和圣秋初过隆安访山老之作
作者：龚鼎孳
朝代：明
体裁：七言律诗

孤云不系偶游燕，筇杖犹携万壑烟。正忆梅花开别坞，却凭芋火拨残年。楼台雪霁仍虚白，车马缘稀为守玄。灵运诗成吾阁笔，恐因结习误逃禅。
和圣秋夏日见柬之作
作者：龚鼎孳
朝代：明
体裁：七言律诗

长案吟成慰索居，梦航一卧似精庐。为怜枯树啼乌泪，犹滞河风下泽车。客散名山花外屧，凉生落叶枕边书。也知骑省閒堪赋，肠断行园旧板舆。
和圣秋长字
作者：龚鼎孳
朝代：明
体裁：七言律诗

藜床清梦隔宵长，开径人过亦草堂。彩胜暖从芳袖觉，幽吟寒对晚橙香。即知宫树行珠络，犹记潭花映玉觞。金角罢鸣春屐勇，踏歌欢不似他乡。
和圣秋雪后诗并招过饮
作者：龚鼎孳
朝代：明
体裁：七言律诗

佳句忽传青玉案，依稀华岭削芙蓉。卧当京雒真名士，天与菑畬或老农。淮北江南征旐合，苍梧残菊野烟封。镜台勿恋双蛾碧，醉看西山雪万峰。
和圣秋韵送友沂南还·其一
作者：龚鼎孳
朝代：明
体裁：七言律诗

韦曲花翻紫绮裘，杜鹃声里送归舟。天摧兰蕙空张楚，兴勇莼鲈不待秋。纨扇梦寒才上苑，玉箫春好又扬州。可堪芳草帘钩外，南浦斜阳任客愁。
和圣秋韵送友沂南还·其二
作者：龚鼎孳
朝代：明
体裁：七言律诗

缁尘得似白鸥间，夹道垂杨客共攀。归去有人同浊酒，生涯何地不柴关。官梅鬓影香东阁，丛桂心期保北山。一曲骊歌颜色改，屋梁月已压金镮。
和孙退翁喜张司空见过论史诗
作者：龚鼎孳
朝代：明
体裁：七言律诗

林色萧疏薜荔收，高车清暇独相求。北窗啸咏无残暑，南国莼鲈已早秋。论世心期留汗简，挥毫跌宕动风钩。茂先博物倾流辈，十乘三长好共谋。
和孙退谷少宰寄李梅公司马
作者：龚鼎孳
朝代：明
体裁：七言律诗

长干把袂何依依，入雒自怜生计微。病后双扉祗益睡，人间万事无如归。竹溪烟雨肯割宅，蓼洲鸥鹭还牵衣。江天落日应搔首，遥指退谷孤云飞。
和孝威秋怀十首·其一
作者：龚鼎孳
朝代：明
体裁：五言律诗

柳色长桥暗，徘徊沟水西。酒醒千里别，天阔一帆低。旅迹分栖燕，乡心蹴舞鸡。旗亭人散后，不复唱铜鞮。
和孝威秋怀十首·其七
作者：龚鼎孳
朝代：明
体裁：五言律诗

羽猎长楸盛，何人赋两都。平津虚客馆，西第自监奴。白日消幽巷，凌云屈壮图。向来飞动意，春至转荒芜。
和孝威秋怀十首·其三
作者：龚鼎孳
朝代：明
体裁：五言律诗

小隐安浮梗，何期复帝京。此行猿鹤怪，到日駃騠鸣。湖海悬归梦，荆高奏羽声。穷愁书欲著，人不爱虞卿。
和孝威秋怀十首·其九
作者：龚鼎孳
朝代：明
体裁：五言律诗

不识风尘趣，沧州一钓翁。飘零来阙下，人物忆隆中。才大宜藜阁，吾衰拟桂丛。公车油素字，早晚慰扬雄。
和孝威秋怀十首·其二
作者：龚鼎孳
朝代：明
体裁：五言律诗

日落河梁远，空吟谢客诗。碧云江草合，蓬鬓朔风吹。万念灰征战，千秋付涕洟。苍苍淮水上，国士已荒祠。
和孝威秋怀十首·其五
作者：龚鼎孳
朝代：明
体裁：五言律诗

寒叶中林夜，高歌兴不违。登临宽白眼，感慨到乌衣。欲别愁明月，缘流恋落晖。盍簪如可老，吾病为君稀。
和孝威秋怀十首·其八
作者：龚鼎孳
朝代：明
体裁：五言律诗

路难知似昔，无策卧空林。淮泗蓬蒿合，貂裘雨雪深。垒残西楚地，餐报故人心。莫贱长门赋，相如有赐金。
和孝威秋怀十首·其六
作者：龚鼎孳
朝代：明
体裁：五言律诗

宫城春雪散，不照旧鸣珂。碧草回金翟，黄云压塞驼。避人孤愤就，慢世酒痕多。前席苍生远，空如涕泪何。
和孝威秋怀十首·其十
作者：龚鼎孳
朝代：明
体裁：五言律诗

天涯诸子会，交态信吾真。战后青山色，愁中我辈人。翻飞成别鹄，时俗忌祥麟。好待归田惬，行歌润隐沦。
和孝威秋怀十首·其四
作者：龚鼎孳
朝代：明
体裁：五言律诗

揽茝吴陵道，亭皋秋雨凉。几年江峤月，同照芰荷裳。学圃留丛菊，忧时咏隰桑。出山泉自浊，今日别衡漳。
和孝威题友人旅壁韵
作者：龚鼎孳
朝代：明
体裁：七言律诗

每门垂柳入霜凋，客绪飘零一叶潮。季子衣裘工抵掌，休文身世薄怜腰。近传粳稻江淮尽，何日金钱宿舍饶。乱后神仙轻将相，平津高阁几烟销。
和季沧苇侍御兼吊天中给谏榇归自辽左
作者：龚鼎孳
朝代：明
体裁：古风

江流何滔滔，岳峙何㠥㠥。奔潮无砥柱，百川徒漫瀰。古来忠孝节，岂随天壤圮。南风方不竞，断岸孤舟舣。伯仲挺英姿，骅骝九霄驶。贤兄早禁闼，同朝吾甚喜。诗画许矜赏，烟霞生爪指。献替羞雷同，高曳东华履。忽复排阊阖，忧危心遽尔。皋益戒无虞，其君宁有此。我皇实优容，小臣言过矣。衔恩涉关塞，抱书牧羊豕。当其廷诤时，我忝交戟里。畏死不敢救，芒刺攒心髓。颇闻秉钧怒，忧天奚藉杞。去年凶问至，伤心违岵屺。一歌折槛行，老泪穿蒿里。令弟都亭骢，上书屡称旨。矫矫当门兰，疾风劲不倚。或时召狂奴，对酒荆高市。薄俗善窥人，将无累吾子。庙堂有钜公，时事难抵齿。求言诏忽下，义愤填膺起。对仗舌仍噤，辱胜望尘跪。甫传弹事人，雷霆森谏纸。杂治烦王公，抗论穷端委。大体存堂帘，连逮及拂士。木索上枫宸，正以旌如矢。何人是魏其，主圣吾所恃。天颜果一回，无罪此人理。感深犹颂系，温言飞玉几。开生汝忠爱，招魂渡辽水。当年薄谴意，徘徊辇原止。盖棺复弹冠，道亨命非否。四海欢且泣，宁独同枌梓。鼗铎悬天衢，封事浩难纪。逢干在一门，后先耀国史。君仁则臣直，此真台谏耳。丈夫有遭遇，讵必属阿唯。三复纪梦吟，若兄今不死。
和季沧苇侍御兼吊天中给谏榇归自辽左
作者：龚鼎孳
朝代：明

江流何滔滔，岳峙何㠥㠥。奔潮无砥柱，百川徒漫瀰。古来忠孝节，岂随天壤圮。南风方不竞，断岸孤舟舣。伯仲挺英姿，骅骝九霄驶。贤兄早禁闼，同朝吾甚喜。诗画许矜赏，烟霞生爪指。献替羞雷同，高曳东华履。忽复排阊阖，忧危心遽尔。皋益戒无虞，其君宁有此。我皇实优容，小臣言过矣。衔恩涉关塞，抱书牧羊豕。当其廷诤时，我忝交戟里。畏死不敢救，芒刺攒心髓。颇闻秉钧怒，忧天奚藉杞。去年凶问至，伤心违岵屺。一歌折槛行，老泪穿蒿里。令弟都亭骢，上书屡称旨。矫矫当门兰，疾风劲不倚。或时召狂奴，对酒荆高市。薄俗善窥人，将无累吾子，庙堂有钜公，时事难抵齿。求言诏忽下，义愤填膺起。对仗舌仍噤，辱胜望尘跪。甫传弹事人，雷霆森谏纸。杂治烦王公，抗论穷端委。大体存堂帘，连逮及拂士。木索上枫宸，正以旌如矢。何人是魏其，主圣吾所恃。天颜果一回，无罪此人理。感深犹颂系，温言飞玉几。开生汝忠爱，招魂渡辽水。当年薄谴意，徘徊辇原止。盖棺复弹冠，道亨命非否。四海欢且泣，宁独同枌梓。鼗铎悬天衢，封事浩难纪。逢干在一门，后先耀国史。君仁则臣直，此真台谏耳。丈夫有遭遇，讵必属阿唯。三复纪梦吟，若兄今不死。
和岩子邗江有感
作者：龚鼎孳
朝代：明
体裁：七言律诗

歌吹竹西都是梦，酒杯还许照花枝。灵均几续招魂泪，殿脚虚传持楫诗。愁忆翠钿纷去国，遥怜红粉送分司。玉钩斜外流烟冷，何限鱼龙饱弃脂。
和张紫淀长歌留别与伯紫同赋
作者：龚鼎孳
朝代：明
体裁：古风

上客满堂芳草生，狂歌痛饮烟霜横。诸子黄初尽词伯，前身金粟兼长庚。林间青霞池上月，蓬蒿之门无典谒。九秋箫鼓送飞鸿，座中往往寒花发。大文古色风檐展，藻思春蚕抽独茧。萧条高寄各何为，江山啸咏资沉湎。今夕明星草堂映，春风欲裂池冰硬。大挠甲子义熙馀，璿玉重闻齐七政。卜昼卜夜主客讹，我言遗事开元多。杨李门前长荆棘，至今血泪沾鸾坡。谈深漏午灯火落，才敌何分石与龠。醉尉能呵莫怒嗔，冠缨可绝姑欢噱。春愁离思夜纷纷，北山筠桂当移文。黄鹄双翔翼已塌，紫芝一曲人谁闻。河梁分手难攀随，万里关河玉笛吹。荆卿去后酒徒散，未如嵇阮同天倪。采隐何时安赁舂，六朝山寺多疏钟。阶前长鸣笑海鹤，云外逸栖偕卧龙。落日轻烟上客衫，离亭有梦到川岩。不知燕子矶头石，能滞山阴雪夜帆。张衡四愁先脱手，玉卮双绣鸿门斗。贫家此物典裘难，聊为诸君誇折柳。
和彦远安字
作者：龚鼎孳
朝代：明
体裁：七言律诗

何能相见不更阑，五案吟成况建安。斸笋斗茶臭苑早，短箫长笛蓟门残。马过河朔怜衣薄，人似松云共岁寒。晞发兴宽烟屿绿，肯因神虎滞黄冠。
和戴岩荦朱子美雪兴二首·其一
作者：龚鼎孳
朝代：明
体裁：五言律诗

岁晏称游子，斯情已惘然。无家烽火地，多难雪霜天。阅世悲今梦，原心累后贤。荆高千载泪，沾洒到山川。
和戴岩荦朱子美雪兴二首·其二
作者：龚鼎孳
朝代：明
体裁：五言律诗

朔雪吹衣带，孤怀自耿然。饥寒消夙业，瓶拂礼诸天。事往凭残涕，灯深恕昔贤。宾鸿愁断绝，芳草隔遥川。
和曹澹馀少宗伯九日北郊晓行·其一
作者：龚鼎孳
朝代：明
体裁：五言律诗

游屐当秋健，难逢胜节晴。薄云开野色，偶暇感劳生。物态群鸥戏，乡心一雁声。鬓毛衰飒极，惭傍玉山行。
和曹澹馀少宗伯九日北郊晓行·其二
作者：龚鼎孳
朝代：明
体裁：五言律诗

计岂莼鲈左，身犹马槊前。云霞千嶂路，车毂五陵烟。寒事催霜蕊，清欢减盛年。心空丘壑见，独数谢公贤。
和曹澹馀少宗伯赠柳叟敬亭四绝句·其一
作者：龚鼎孳
朝代：明
体裁：七言绝句

金台易水风萧瑟，铜翟摩挲晚自怜。七十九年才入雒，天留遗老话遗编。
和曹澹馀少宗伯赠柳叟敬亭四绝句·其三
作者：龚鼎孳
朝代：明
体裁：七言绝句

红烛花前鹤发垂，朔风残酒酹要离。何缘抵掌掀髯夜，博得黄初绣虎诗。
和曹澹馀少宗伯赠柳叟敬亭四绝句·其二
作者：龚鼎孳
朝代：明
体裁：七言绝句

吹角城南珠斗横，群卿虚左待侯生。天街多少閒衣马，一座风流属老成。
和曹澹馀少宗伯赠柳叟敬亭四绝句·其四
作者：龚鼎孳
朝代：明
体裁：七言绝句

一生游戏复沉冥，玉树歌曾按拍听。过眼弈棋真梦幻，楼船十万压新亭。
和栎园来韵·其一
作者：龚鼎孳
朝代：明
体裁：七言律诗

制诏御史及廷尉，为君虑狱求平反。深杯对雪吾当醉，狂喜卷书人不冤。彩胜谁家初剪燕，新诗苦语一闻猿。严寒节过天全转，始信冰霜有至恩。
和栎园来韵·其二
作者：龚鼎孳
朝代：明
体裁：七言律诗

当年灯火中林夕，池上寒星小阁齐。岂意风尘头对白，各怜颜色老难低。关心书信疑儿女，过眼荣枯已雪泥。转爱垂垂因树屋，万峰雪压古城西。
和栎园渡河答介寿因悼仲玉兼怀彦远
作者：龚鼎孳
朝代：明
体裁：七言律诗

苍苍落日沙吹面，何事扁舟犯浪过。天使吾徒衰鬓早，君能险地故人多。伤心广柳云横岭，记采吴菱晚弄波。独羡孤山高卧者，老梅少妇慰蹉跎。
和栎园送黄济叔出狱南归·其一
作者：龚鼎孳
朝代：明
体裁：七言律诗

相望蹉跎才一见，回看岁月暗沾襟。归迟总折春前柳，欢剧凭低醉后参。失路姓名偏借客，拔身霜雪勿惊心。凄凉待放周公瑾，残夜何人伴苦吟。
和栎园送黄济叔出狱南归·其二
作者：龚鼎孳
朝代：明
体裁：七言律诗

即事知君敦古义，依依同病恋支床。人从意外思良友，岁逼天涯煖醉乡。怜我风波难袖手，劝君步屧驻寒香。相烦细篆藏心字，管鲍于今道易忘。
和栎园除夜见贻二诗·其一
作者：龚鼎孳
朝代：明
体裁：七言律诗

喧喧车马昼掩户，见子姓名真剧欢。吉祥善事此片纸，天地大恩回苦寒。残书遮眼任急索，春花对酒行同看。太平卿相自言乐，有口惟许开堂餐。
和栎园除夜见贻二诗·其二
作者：龚鼎孳
朝代：明
体裁：七言律诗

老亲健饭好友活，吾生弃置宁足欢。得归与君望衡宇，醉眠何地输长安。赤章心久白天帝，苍生命颇轻秋官。即知转圜赦魏尚，明诏责躬颁履端。
和梅村上元纪事
作者：龚鼎孳
朝代：明
体裁：七言律诗

璧月天街过冶游，九光绛树五花骝。市楼垂手珠倭鬌，宫监排场玉坎篌。雪霁蓬莱银箭迥，春回羽猎火城收。何人连袂歌于蔿，酺赐苍生遍解愁。
和洞门
作者：龚鼎孳
朝代：明
体裁：七言律诗

天涯草色动旌旄，战地柔风自怒号。张楚人同长夜醉，过江愁与暮云高。一门绣虎争回席，万里哀鸿独叫曹。避世不辞名姓隐，长空矰论细如毛。
和洞门
作者：龚鼎孳
朝代：明
体裁：古风

霜鸿下石城，为期匪云久。目送晚江潮，离觞未停手。居人掩空巷，万愁无不有。中林早梅发，野香动户牖。轻帆天际来，叩门讶亲旧。情至无寒温，深灯续卮酒。烂熳清漏徂，檐虚堕星斗。世事难重陈，但饮一开口。三唱骊驹曲，天风飒衰柳。坤轴奠四维，先赖存交友。千载一河梁，古道诚无偶。子亦滞行役，飘零速老朽。愿言崇令名，善藏以自寿。
和清瑟河干有见
作者：龚鼎孳
朝代：明
体裁：七言绝句

灵鹊填津欲过河，花前一笑不嗔多。流莺轻薄能情态，偷眼春风杏子罗。
和澹心韵书栎园册后·其一
作者：龚鼎孳
朝代：明
体裁：七言律诗

四海论文许岁寒，冰霜偏傍贯城看。排根力尽清操见，画诺人怜曲笔难。何罪肯投曾母杼，当饥真罢孔融餐。江湖莫讶黏天急，石落蛟龙渐倚滩。
和澹心韵书栎园册后·其二
作者：龚鼎孳
朝代：明
体裁：七言律诗

名士争依入雒舟，故人肠断见何繇。能忘生死持三尺，为护松筠立九秋。岂有斯人翻下吏，可怜狱上正呼囚。浣花明月西溪水，待汝春归共酒楼。
和澹馀宗伯重阳后二日同宿北郊小庵
作者：龚鼎孳
朝代：明
体裁：七言律诗

频过竹院倍情亲，一榻全消柳市尘。坠叶疏如残夜漏，栖鸦懒似欲归人。论才邺下真无敌，对酒林中亦有邻。捉麈含毫都简逸，楷模今得见先民。
和濮源连饮栎下听其掺挝因怀春帆阁之作·其三
作者：龚鼎孳
朝代：明
体裁：七言律诗

飞花喧喧满四邻，宴坐寂寂稀交亲。且着岑牟且挝鼓，日近妇女日饮醇。作计盛年故里客，伤心天下欢场人。不见平津宾从散，漆灯麦饭何时春。
和濮源连饮栎下听其掺挝因怀春帆阁之作·其二
作者：龚鼎孳
朝代：明
体裁：七言律诗

万里加餐若比邻，关河书到话情亲。奋槌处仲神犹旺，闭阁杨雄语更醇。月落未迷携手路，花开遥数入林人。山中丝竹江头楫，试较风沙杜曲春。
和濮源连饮栎下听其掺挝因怀春帆阁之作·其四
作者：龚鼎孳
朝代：明
体裁：七言律诗

帆巷斜连胜买邻，花时人共煖风亲。别来何晏巾仍湿，往事曹参酒不醇。碧树三山归客梦，白头双眼太平人。休兵给复须公等，忍恋空林薜荔春。
和烂柯山绝句·其一
作者：龚鼎孳
朝代：明
体裁：七言绝句

看局经过小劫时，仙枰下子不嫌迟。纷纷决胜争先着，闻道长安似弈棋。
和烂柯山绝句·其二
作者：龚鼎孳
朝代：明
体裁：七言绝句

柯烂惊回谷口时，马蹄恋栈一何迟。夕阳敛尽忘归去，都似逢仙误看棋。
和牧斋先生韵为丁继之题秦淮水阁
作者：龚鼎孳
朝代：明
体裁：七言律诗

开元白发镜中新，朱雀花寒梦后春。妆阁自题偕隐处，踏歌曾作太平人。乌啼杨柳仍芳树，鸥阅风波有定身。骠骑武安门第改，一帘烟月未全贫。
和石公
作者：龚鼎孳
朝代：明
体裁：古风

长沙才子地，磊砢复奇节。一睹希世姿，灿如邺中玦。六翮邈云汉，万里响金铁。君子多忧患，愚者爱磬折。已坚干木尚，未閟子羽舌。袖中多素书，往往字不灭。冥鸿亦有曹，相戒罗网设。玉衡指隆冬，道阻伤雨雪。离别令人老，衣带缓重结。商颜一芝草，远驾赤松杰。子有高堂亲，倚闾偕康悦。浮云伫合并，日月无停辙。相劝独加餐，意满词转拙。
和秋岳八月十六夜诗·其一
作者：龚鼎孳
朝代：明
体裁：七言律诗

归梦无劳楚客招，空天白露正凄寥。草虫响叶宽衣带，花气横箫记板桥。古戍征笳秋渐晚，金风纨扇夜偏遥。冰蟾不解伤心事，还照新丰旧柳条。
和秋岳八月十六夜诗·其三
作者：龚鼎孳
朝代：明
体裁：七言律诗

樽前客散雀罗空，万事飘零一枕工。故国故人明月路，秋花秋草隔年丛。歌钟拂曙移金谷，锦瑟流萤冷桂宫。愁绝子云耽寂寞，自无聊赖敌西风。
和秋岳八月十六夜诗·其二
作者：龚鼎孳
朝代：明
体裁：七言律诗

兼旬伏枕恋秋清，折剑支床意未平。白眼向天初罢酒，红窗弹泪乍闻笙。愁多不逐孤云散，乱后偏逢万里晴。一夜宾鸿声断续，应同乌鹊绕江城。
和秋岳游五羊观四首同程周量作·其一
作者：龚鼎孳
朝代：明
体裁：七言律诗

鹤归未信海城墟，缥缈琅璈带甲馀。地迥霞衣瑶石见，香浮雪穗碧幢虚。仙颜疑驻千春药，年表难稽四代书。安得兵销阛阓乐，金芝长绕化人居。
和秋岳游五羊观四首同程周量作·其三
作者：龚鼎孳
朝代：明
体裁：七言律诗

洞门云细拂砂床，幽沼涵风薜荔傍。谁向龙宫穿玉乳，真看石掌汎琼霜。禹粮尧韭晴长润，蒲涧兰湖近不荒。更拟流杯呼皎月，青天鳌影落苍茫。
和秋岳游五羊观四首同程周量作·其二
作者：龚鼎孳
朝代：明
体裁：七言律诗

琳宫蹑屩记重游，丹室花明散旅愁。幡静斗坛回远雾，楼开军角隐芳洲。春钟藓合天风吼，古甃阴多岛日浮。灵迹屡移飞炬熄，郁葱烟树至今留。
和秋岳游五羊观四首同程周量作·其四
作者：龚鼎孳
朝代：明
体裁：七言律诗

磴道凌空逸眺偏，心摇万帐压山年。地经转战城云黑，春入层台海戍连。铜柱风烟馀落照，朱门歌舞竞浮天。閒凭羽客探丹诀，愁鬓能青石灶边。
和秋岳留赠笪江上侍御·其一
作者：龚鼎孳
朝代：明
体裁：七言律诗

江城几日偃弓刀，共说埋轮使者劳。蔀屋心怜霄汉细，柏台地仗雪霜高。岂因劲翮愁孤隼，渐有清流出怒涛。到爱玉珂频把手，鬓毛萧飒感征袍。
和秋岳留赠笪江上侍御·其三
作者：龚鼎孳
朝代：明
体裁：七言律诗

经秋纨扇冷瑶宫，絺绤风凄思未穷。磊落人才车厩外，艰难吾道谏书中。何来旧雨双龙剑，羡汝青春一马骢。游倦碧山坚秉耒，治安勿数进贤功。
和秋岳留赠笪江上侍御·其二
作者：龚鼎孳
朝代：明
体裁：七言律诗

九天持斧慰云霓，丹禁亲将姓字题。豺虎已看南服靖，骅骝真让朔风嘶。祝辕朝省心曾折，揽㘘乾坤事不齐。江阁孤吟愁过雁，一时逐客路俱迷。
和秋岳留赠笪江上侍御·其四
作者：龚鼎孳
朝代：明
体裁：七言律诗

急缆寒湍万里牵，薄装垂老剡溪船。蕙兰风义存三黜，萍梗云山补百年。英俊并游宁坎壈，微词难信是联娟。褰裳岭峤还西眺，白鹿心悬讲席前。
和秋岳登滕王阁兼美蔡中丞四首·其一
作者：龚鼎孳
朝代：明
体裁：七言律诗

江城胜地重高阁，垂老偏惊乱后逢。万里到门沙濑舸，四天吹雾晓帘钟。林开戏蝶过芳屿，日射苍虬捲翠峰。油幕散香人洗甲，耕桑歌舞及春浓。
和秋岳登滕王阁兼美蔡中丞四首·其三
作者：龚鼎孳
朝代：明
体裁：七言律诗

燕去朱门落照深，龙沙风雨未全沈。槛空吴楚高城日，天入悲欢独立心。铁戟烟销台榭出，春潮笛起柁楼阴。千秋开府怜才意，莫遣鸣笳蔓棘侵。
和秋岳登滕王阁兼美蔡中丞四首·其二
作者：龚鼎孳
朝代：明
体裁：七言律诗

海徼晴峰偃八蛮，江流明月映刀环。云霞横吹曾千骑，今古凭栏只远山。词客名随芳草在，烟波地接战场閒。婆娑漫羡南楼屐，广厦春风已万间。
和秋岳登滕王阁兼美蔡中丞四首·其四
作者：龚鼎孳
朝代：明
体裁：七言律诗

江湖襟带上游高，形势南天拱节旄。出牧于今歌帝子，弄兵自昔有波涛。画檐柝静眠鸥熟，武库霜清命酒豪。凭仗仙帆催旅雁，蘅皋花细解春袍。
和答友沂赠行四首·其一
作者：龚鼎孳
朝代：明
体裁：七言律诗

雀罗门巷绿苔封，文酒时怜旧雨从。忽漫飞蓬分去住，眼看衰柳际秋冬。江湖伏枕淹双泪，鱼鸟全生仗九重。似叶久忘谁剪伐，颇闻台鼎不中庸。
和答友沂赠行四首·其三
作者：龚鼎孳
朝代：明
体裁：七言律诗

祖道东都客在门，觚棱回首一销魂。伤弓翻羡羊肠辙，负弩还如犊鼻裈。津树片帆三宿远，蛮江白雾万峰吞。拂衣鲁国何男子，迁客分明席未温。
和答友沂赠行四首·其二
作者：龚鼎孳
朝代：明
体裁：七言律诗

荻芦秋雨压篷窗，万里风烟指曲江。欲下海鸥轻宛宛，背人樯燕语双双。身经噩梦归嫌晚，头白苍生意已降。玉笛红亭肠转夜，酒痕沾袖对寒釭。
和答友沂赠行四首·其四
作者：龚鼎孳
朝代：明
体裁：七言律诗

龙文历块本权奇，京雒风霜倍尔思。世德朱弦天下少，新词白雪禁中知。雄飞雌伏双毛羽，楚水吴山旧别离。此去柴桑耕钓就，停云遥为倒春卮。
和答吴陵诸同社赠别四首·其一
作者：龚鼎孳
朝代：明
体裁：七言律诗

早鸿过尽赋离觞，岸草无言老夕阳。坐满月痕人近远，行逢酒债事寻常。柳丝牵梦风前蝶，蒹影横灯渡口航。长跪素书开玉案，新愁略报两三行。
和答吴陵诸同社赠别四首·其三
作者：龚鼎孳
朝代：明
体裁：七言律诗

画楼何代月中箫，残荻霜回百尺潮。目断野云连海碧，秋归落叶与人遥。千山寄忆凭双鲤，一路缘花到六桥。北固江山还似昔，可容隔岸晚钟招。
和答吴陵诸同社赠别四首·其二
作者：龚鼎孳
朝代：明
体裁：七言律诗

晋代风流侈竹林，为怜阮籍路穷心。生逢离乱人难老，交合清狂晚倍深。别酒冷飞黄菊雨，寒峰遥送草虫音。销魂步步芙蓉水，兴到难忘棹雪寻。
和答吴陵诸同社赠别四首·其四
作者：龚鼎孳
朝代：明
体裁：七言律诗

秋尽垂杨未减青，孤舲摇醉不须醒。烟中历历过江树，天畔劳劳送客亭。橘社晚吟花是驿，筠床南去翠为屏。遥知旧雨重经处，斜月疏烟满画棂。
和答夏圻父即送之海陵·其一
作者：龚鼎孳
朝代：明
体裁：七言律诗

弹铗星逢客倍亲，椒兰有谓不关人。阴何尽让清言席，顾陆犹扶大雅轮。霜重雁催横海角，灯深鬼避送穷文。秋光正好吴陵道，诸子梁园玉案新。
和答夏圻父即送之海陵·其二
作者：龚鼎孳
朝代：明
体裁：七言律诗

如此天涯不可亲，何来双屐最怜人。愁中烟雨秋欹枕，世上文章老斲轮。珊架愿供徐孝穆，宫鬟莫记沈休文。因题偕隐坚幽尚，闭户香奁意气新。
和答孝威秋日得予济上书·其一
作者：龚鼎孳
朝代：明
体裁：七言律诗

河上秋灯照素书，扁舟终日过征旟。怀人梦绕归鸿月，经乱神伤入雒车。万里云山愁虎豹，半生踪迹愧鲈鱼。关心词赋来江左，重忆羊肠旅恨初。
和答孝威秋日得予济上书·其三
作者：龚鼎孳
朝代：明
体裁：七言律诗

碧草连江春又生，青骢犹恋竹西行。经年名士同灯火，几日中原罢甲兵。锦瑟洞箫幽愤事，金刀玉案美人情。沾裳东阁花如雪，吹到关山笛一声。
和答孝威秋日得予济上书·其二
作者：龚鼎孳
朝代：明
体裁：七言律诗

淮南千嶂逼秋青，淮北烽烟接窈冥。京国转怜王粲赋，乾坤谁问子云亭。雨昏别路孤帆远，愁到天涯万事经。何世可容金马避，岁星终让少微星。
和答孝威秋日得予济上书·其四
作者：龚鼎孳
朝代：明
体裁：七言律诗

对策名高自广川，仲华家世本岿然。石经虎观烟尘后，侯印龙骧战伐前。吾懒欲回中散驾，情深一放孝廉船。蓟门千载神京地，花满香山川玉泉。
和答孝威秋日得予济上书宋既庭过小斋论诗因怀秋岳即用其扇头韵·其一
作者：龚鼎孳
朝代：明
体裁：七言律诗

蓬蒿一径夏云稠，有客谈诗到帝州。落日金台谁买骏，雄文宝鼎已函牛。边沙吹角人难醉，宫树啼莺晚故留。梦绕吴山松桂碧，暂因击筑破深愁。
和答嵇淑子
作者：龚鼎孳
朝代：明
体裁：七言律诗

上山何敢咏蘼芜，憔悴兼非楚大夫。自爱云林逢故国，不辞雨雪向天隅。餐霞中散交偏久，吹笛袁宏兴易孤。烟水拂衣吾事了，黄金难铸五湖图。
和答彦远·其一
作者：龚鼎孳
朝代：明
体裁：七言律诗

寺门花雨湿衣时，忽漫吴阊锦楫持。望眼三年才一见，关心四海几相知。中流箫鼓龙吟曲，后夜星河雁足诗。蓬转那期消息改，白杨同系故人思。
和答彦远·其三
作者：龚鼎孳
朝代：明
体裁：七言律诗

锦树蕉花夹岸红，归心难滞石尤风。孤舟入夜闻横笛，四海逢人问断蓬。游倦烟波生感慨，目穷关塞逼冥濛。那堪怀袖相思字，消息经年数朔鸿。
和答彦远·其二
作者：龚鼎孳
朝代：明
体裁：七言律诗

耦耕十裁西溪约，垂老栖迟尚帝州。羡汝湖山仍独往，几时花月纵同游。空囊据地馀高枕，丛桂怀人负好秋。玄发不因官罢换，凄凉邺下散应刘。
和答彦远·其五
作者：龚鼎孳
朝代：明
体裁：七言律诗

高阁浮云竟日飞，苍茫羁思晚谁依。别经岁月双松老，插遍茱萸此客稀。砧杵梦凉银汉阔，莼鲈缘阻钓船归。逃禅卖药终相待，怅望青霞正放扉。
和答彦远·其四
作者：龚鼎孳
朝代：明
体裁：七言律诗

瘴云燕雪往来劳，三见秋风到蟹螯。看菊又逢重九日，鸣鞭真愧五陵豪。黄门北寺无龙战，白首西山任马曹。何似筑园邻甪里，蓬蒿深巷避千旄。
和答彭禹峰大参见怀四首·其一
作者：龚鼎孳
朝代：明
体裁：七言律诗

天涯佳句到阴何，铜鼓山高玉踠过。擐甲古来文士少，盍簪当日酒人多。风云羡汝新笳吹，岁月怜吾老罻罗。最忆军城高会地，碧池花月绕云和。
和答彭禹峰大参见怀四首·其三
作者：龚鼎孳
朝代：明
体裁：七言律诗

昆明烽火达金沟，飞檄筹兵总壮游。报国已消铜马愤，移官重对岭猿秋。身随蛇虎穿千嶂，笑看葡萄换一州。铃阁把诗还极望，点苍青翠逼天浮。
和答方尔止
作者：龚鼎孳
朝代：明
体裁：五言排律

湖海何人至，蓬蒿剪一阶。为怜今夜雪，相慰十年怀。高誉闻畴昔，清言冠等侪。市朝谁魏晋，兵甲正江淮。龙卧居难卜，鸿冥侣可偕。吟成青玉案，色动辟寒钗。医卜存吾道，林皋远积霾。放帆归故国，留客老天涯。二仲能开径，馀生稳乞骸。世容园吏傲，难待鲁连排。他日重扶醉，还来绣佛斋。
和答曾旅庵观察
作者：龚鼎孳
朝代：明
体裁：七言律诗

天涯弩矢愧前驱，倚棹龙门兴未孤。旅话醉偏沾一夕，春衣香欲到三吴。兵馀吾党延津剑，岭外清名合浦珠。荆楚少年头早白，文人仙佛是雄图。
和答次德见赠·其一
作者：龚鼎孳
朝代：明
体裁：七言律诗

秋风落叶滞归装，却扫难虚载酒堂。据地一囊原寂寞，忧天双泪尚淋浪。柳花句好春堪醉，栗里官微菊并荒。同学盛年霄汉迥，绕床雷雨拭干将。
和答次德见赠·其三
作者：龚鼎孳
朝代：明
体裁：七言律诗

槐棘阴多噪乳鸦，投閒名姓谢南衙。十年噩梦频焚草，四月乡山正斗茶。龙井踏歌烟外屐，虎丘放艇雾中花。凄凉马厩黄扉老，沧海纶竿愿总赊。
和答次德见赠·其二
作者：龚鼎孳
朝代：明
体裁：七言律诗

京雒尘消薜荔前，隔年相见事纷然。诗回鱼素千山月，灯落檐花尺五天。白首乾坤欢旧雨，青云风俗薄高眠。贫家结客惟嵇阮，帘阁同披颂酒篇。
和答次德见赠·其四
作者：龚鼎孳
朝代：明
体裁：七言律诗

历尽羊肠羡鹿车，蓬蒿有客爱吾庐。顾厨事往怜钩党，绛灌肩随敢钓誉。老大别愁萦燕雀，艰难吾道阻樵渔。凭君问讯青溪水，还记灵均旧卜居。
和答禹峰大参见怀
作者：龚鼎孳
朝代：明

汉廷流涕治安书，谣诼申申几詈余。四海交游官谪后，三更灯火雁来初。春星惜别惟弹剑，他日相逢肯下车。矫首南云无羽翼，晨风托寄一踌躇。卧龙勋业日南旁，万里关河首独骧。抱膝已知输管乐，论心终自许膺滂。功成天马来西极，战定珠崖奉朔方。安得从公参佐暇，婆娑衰客共飞觞。
和答禹峰大参见怀·其一
作者：龚鼎孳
朝代：明
体裁：七言律诗

汉廷流涕治安书，谣诼申申几詈余。四海交游官谪后，三更灯火雁来初。春星惜别惟弹剑，他日相逢肯下车。矫首南云无羽翼，晨风托寄一踌躇。
和答禹峰大参见怀·其二
作者：龚鼎孳
朝代：明
体裁：七言律诗

卧龙勋业日南旁，万里关河首独骧。抱膝已知输管乐，论心终自许膺滂。功成天马来西极，战定珠崖奉朔方。安得从公参佐暇，婆娑衰客共飞觞。
和答秋岳吴门见怀
作者：龚鼎孳
朝代：明
体裁：七言律诗

白鸟苍烟起望中，忽惊新句到吴鸿。断桥沙涨棠梨雨，寒食灯阴杜宇风。双鬓閒居春赋就，普天穷战客愁同。关心石友怜三匝，便拟归帆捲暮虹。
和答道公见赠之什
作者：龚鼎孳
朝代：明
体裁：七言律诗

薝卜香闻旧讲坛，生公妙偈未应寒。高斋夜榻春堪续，世态秋云懒更看。雨暗梅林开白社，鹤归烟海误黄冠。空山乱定容支许，弹尽沧桑一指端。
和答陈蔼公兼怀秋岳汇思
作者：龚鼎孳
朝代：明
体裁：七言律诗

一军旗鼓井陉东，壁垒高悬百尺虹。望远共歌天马曲，论才谁敌建安风。秋经大漠闻回雁，赋就长杨有射熊。自爱元龙湖海气，东京名上薄三公。
和答雪航酬雪堂师及予评诗
作者：龚鼎孳
朝代：明
体裁：七言律诗

霜重门罗岁欲阴，频惊玉案播来禽。十年青眼樽前色，三叹朱弦世外音。猛虎歌残犹有泪，冥鸿天远亦同心。君宗文苑兼师友，铁壁双悬雪万寻。
和答黄美中寄怀
作者：龚鼎孳
朝代：明
体裁：古风

陵谷一推移，吾生竟衰贱。飞蓬感容鬓，小草含霜霰。裴徊京雒间，宁为缨组恋。我友管乐俦，英眸炯岩电。枉矢伏璇宫，烛几谁能先。一出决龙卧，十年卑豹见。苍苍四海姿，艰难成独善。灵均蕴兰蕙，肯为薋菉变。至今长信月，流萤泣团扇。岂无双秦珰，明妆冀谁盼。昨夜楚江书，檐花落未遍。殷勤故人心，路岐吾敢眩。北山悔已晚，况乃长卿倦。上下千百年，茫如未开卷。鼎食与鼎烹，其间不能寸。斯人或陷溺，吾党犹狂狷。三复诵停云，悠然柴桑面。
和绮季扇头韵纪九日慈仁之游·其一
作者：龚鼎孳
朝代：明
体裁：七言律诗

停屐风连暮色阴，古台松老发幽吟。他乡恰共茱萸日，此地犹留薜荔林。正忆雨花吹帽急，可怜酒幔对江深。年年苍翠毗卢阁，一醉金门信陆沉。
和绮季扇头韵纪九日慈仁之游·其二
作者：龚鼎孳
朝代：明
体裁：七言律诗

庾岭苍龙十里阴，鹧鸪声断记行吟。那堪京雒看松树，转为山公赋竹林。远嶂归鸦催日落，西风残叶到杯深。飘蓬莫惜花前聚，隔岁江山战鼓沉。
和荅澹心兼寿其五十初度
作者：龚鼎孳
朝代：明
体裁：古风

旧雨一以别，开径稀求羊。尘海日刺促，风雅如面墙。退食穷檐阴，戴星昧晨光。讯牒苦堆案，攀梏怜仓皇。法与天下共，用意忍低昂。细或争榜箠，大乃刊刑章。文史束高阁，蛛网罗球琅。是物败人意，束带恒发狂。本自江海人，对此愁茫茫。回首长干里，醉吟道归堂。宾从趿履盛，花竹回风香。开樽下圆月，弹丝出洞房。秋灯烂铜盘，倡和每一囊。诸子竞才杰，笔格珊瑚装。子忝奏薄技，汉大惭夜郎。骥骥争绝足，长离鸣高冈。天风播箫韶，凡籁敛鸪鸧。为乐曾几何，别袂当风扬。游子去故国，空谷遗幽芳。闻君草堂改，遂理东吴航。踪迹或参差，上下中泠江。踟蹰思不见，晞发何山阳。剖鲤得素书，此意终回翔。梦中波浪阔，欲济川无梁。吞声更陈辞，沉痛摧肝肠。我生困百罹，忧来浩无方。生徒废蓼莪，趋走仍两厢。甫召老博士，受印司南床。俄婴骑省悼，分搞鸳与鸯。秋风吹老泪，穿箧沾罗裳。患难失同心，又闻荆布丧。人理既遒尽，乞身势未遑。缠绵溺二竖，寂寞归空王。索居感流年，京雒徒辉煌。誓将屏物缘，敢侈清天纲。脱粟谢朋好，黾勉同冰霜。一身如落叶，飘坠凭岩廊。改官非左迁，用其愚与刚。岂复竞鹓鸾，聊用戢虎狼。爨薪已疲劳，鼓瑟难更张。饱历仕宦趣，涉险若探汤。微尚寄丘壑，夙昔君所详。青溪有茆宇，钟山郁相望。及今不归休，仆痛马且疮。平生金石交，聚散不可常。存者各晨汉，契阔如望洋。逝者悲宿草，日月频销亡。麻姑视清浅，几度翻沧桑。君今亦五十，龙卧犹南阳。读书破万卷，文苑推劻勷。哀吟庾开府，霸才陈孔璋。上则媲渊云，其下轶王杨。登览纵游屐，歌呼凌欢场。逸妻理铅椠，佳儿负巾箱。隐居伯鸾亚，任侠要离傍。我诚逊巨源，君亦薄嵇康。投书匪绝交，抽毫赋淋浪。入林成二老，来往恣徜徉。约以合欢带，佩以明月珰。因风报君子，久要安敢忘。
和詹卓尔寻三泉诗
作者：龚鼎孳
朝代：明
体裁：七言绝句

一叶秋云送客身，好泉何忍付沉沦。寒瓢沁玉心俱碧，我亦溪边垂钓人。
和许有介破被诗·其一
作者：龚鼎孳
朝代：明
体裁：五言律诗

携到秋衾泪，西风已判年。如麻愁急雨，将线补寒天。定少奇温入，翻因恶踏坚。乾坤偏此地，几客短扉眠。
和许有介破被诗·其二
作者：龚鼎孳
朝代：明
体裁：五言律诗

万事馀高枕，何须卧紫绡。心安败絮拥，足碍客星骄。斜月残更乱，啼乌酒力消。袁安图画里，添取雪中蕉。
和赵友沂录别诗·其一
作者：龚鼎孳
朝代：明
体裁：古风

扬舲忆春渚，芳醑愁孤斟。烂熳醉中别，白眼低横参。寂寥烟草路，数枉瑶华音。涕唾在襟袖，缄怨千峰深。皎皎庭中月，不雨恒凄阴。炎曦忽以徂，蟋蟀鸣至今。盈盈建业水，饮啄仍相寻。嘉会不可常，聚散难为心。
和赵友沂录别诗·其二
作者：龚鼎孳
朝代：明
体裁：古风

欢宴忘岁时，流光驶难驻。商飙转林薮，青山忽非故。霜重凫雁下，木落楼台吐。浊酒敝离亭，寒星坠如雨。末俗无庄言，达人恣高步。一闻白苧歌，心死前溪渡。失志媚朱颜，甘为悦己误。灵脩自婵媛，天远不可诉。岧峣九秋心，风波慎前路。
和赵孟迁韵送其南行·其二
作者：龚鼎孳
朝代：明
体裁：七言律诗

停云心系谢公乡，为说羁栖又早霜。罗雀久寒人外径，剖鱼谁煖橐中装。悲歌燕市秋难听，车骑彝门事不常。安得湖天容膝席，酒行约法更三章。
和辕文为云宾·其一
作者：龚鼎孳
朝代：明
体裁：六言诗

日出东南绮陌，花明西北高楼。追数冶游年少，玉箫金管缠头。
和辕文为云宾·其三
作者：龚鼎孳
朝代：明
体裁：六言诗

朱弦杨柳残月，青镜芙容晓妆。相劝十千沽酒，那能八百栽桑。
和辕文为云宾·其二
作者：龚鼎孳
朝代：明
体裁：六言诗

春瘦沈郎革带，梦回张翰吴船。惆怅深樽短拍，心情可似当年。
和辕文为云宾·其四
作者：龚鼎孳
朝代：明
体裁：六言诗

同是右军陶写，天边丝竹频闻。红烛休嫌头白，年来看尽浮云。
和送徐敬庵考功假返虎林
作者：龚鼎孳
朝代：明
体裁：古风

春星对酒繁花里，几日东曹看曳履。启事方传篱棘空，乡心遽逐莼鲈起。朗朗风神照玉山，萧萧襆被随烟水。囊底犹馀月旦评，题岩拂壑双瞳清。明圣柳香灵隐雨，当时高枕留残莺。前年舟过霜枫平，梅花一节冲寒行。迁人局促职行役，湖山身愧凫鸥轻。槜李侍郎与我好，端溪一别生春草。前席微闻宣室羡，著书翻幸中林早。世事纷纭难具陈，吾徒出处应心晓。年少还家正彩衣，晴江画戟青云飞。万言晁贾动阊阖，至今日射丹棱晖。长剑中宵须起舞，乌鹊飘零频绕树。吹角谁怜榆塞寒，回车莫及风花暮。轩辕握镜开明堂，浩浩天门洗烟雾。拔群才俊为时出，劲雕㩳翅蛟龙雨。药囊偃蹇双蓬秋，菰芦目断天边舟。凭君寄语两高月，为客先悬薜荔楼。
和送法黄石宪长并简杨犹龙方伯·其一
作者：龚鼎孳
朝代：明
体裁：七言律诗

浦谷迢遥上紫宸，旧时橐笔侍东巡。严徐自可兼兵事，绛灌今当恕远臣。同病十年蓬梗话，轻装一路荔枝春。最怜樽酒繁星罢，又逐飞花出帝闉。
和送法黄石宪长并简杨犹龙方伯·其二
作者：龚鼎孳
朝代：明
体裁：七言律诗

骊歌才怅锦江春，越峤重催征旆尘。岐路风烟心总折，吾曹姜桂老难邻。官移丹笔秋荼解，地入青齐战鼓新。公等即归司大轴，肯为李蔡下中人。
和送法黄石宪长并简杨犹龙方伯和濮源连饮栎下听其掺挝因怀春帆阁之作·其一
作者：龚鼎孳
朝代：明
体裁：七言律诗

长干烟月妒西邻，竹下蓝舆对酒亲。二仲才名原磊落，六朝风俗况清醇。弓刀过眼啼莺节，鼓吹浮心失马人。独有他乡穷阮籍，蓬蒿灯火负青春。
和遂初病中吟·其一
作者：龚鼎孳
朝代：明
体裁：七言律诗

风澜几载忆孤撑，霄汉朋簪仗老成。伏枕岁华愁自遣，积薪今古事难平。普天金甲还穷战，何计春田遂薄耕。朔雪渐销筋力健，清欢准拟逐花生。
和遂初病中吟·其二
作者：龚鼎孳
朝代：明
体裁：七言律诗

热不因人骨自癯，俸囊安肯羡侏儒。惊心朝省曾封事，看鬓乾坤各老夫。日晏犊车幽巷满，春来鹂酒故人扶。勿因药饵妨歌啸，我辈能堪礼法拘。
和阳叟苟德斋与余先后同乙卯历年九十五神明不衰赋赠一章以志人瑞
作者：龚鼎孳
朝代：明
体裁：七言律诗

犹龙道德本嵯峨，南极星高动薜萝。绮里衣冠三代伟，义熙甲子六朝多。传家应诵宾筵什，答诏先尊孝悌科。后进喜公同纪岁，可容平世老婆娑。
和陈椒峰得树轩秋晚
作者：龚鼎孳
朝代：明
体裁：七言律诗

秋老閒庭过雁孤，十生门巷散生徒。迢迢迷梦依青桂，历历寒星指白愉。竟日野蔬分鹤料，当门疏柳露山隅。客嘲宾戏劳君答，隐几先生老更愚。
和陶公咏贫土·其一
作者：龚鼎孳
朝代：明
体裁：古风

百为拙羁旅，贫贱恒相依。中夜叹息长，欲起愁晨晖。风林既淅沥，严霰方交飞。托身天地间，四顾无所归。辛苦具脱粟，对食翻忘饥。我友多箪瓢，固穷安足悲。
和陶公咏贫土·其七
作者：龚鼎孳
朝代：明
体裁：古风

孤鹤唳广野，逸翮横九州。本无稻粱性，鸡鹜安足俦。壮夫一摧颜，岁月逝若流。蹭蹬四海心，而为衣食忧。哀怜韩王孙，一饭千金酬。意气良能为，富厚不可修。
和陶公咏贫土·其三
作者：龚鼎孳
朝代：明
体裁：古风

绳床积素书，斗室横鸣琴。有妇甘赁舂，五噫谐赏音。所尚在嘉遁，荣利宁足寻。贫家寡浊醪，有觞即对斟。良无北门谪，拓落还相钦。屡空计诚非，岁寒欣此心。
和陶公咏贫土·其二
作者：龚鼎孳
朝代：明
体裁：古风

所居在曲巷，白日回高轩。世士与我乖，屏迹于陵园。层阴速短晷，夕景悽寒烟。谋虑知不臧，罔罔空覃研。失意事非一，自愚仍好言。安此已苦命，戚戚者非贤。
和陶公咏贫土·其五
作者：龚鼎孳
朝代：明
体裁：古风

西山有饿夫，一饱不遑干。柳下遂不恭，退然怡小官。俗衰道力微，饥者良易餐。志士爱沟壑，岂复争暄寒。一息钱刀虚，侪偶改其颜。吁嗟愤世士，委身从抱关。
和陶公咏贫土·其六
作者：龚鼎孳
朝代：明
体裁：古风

寄心百年内，摇落如秋蓬。羲轩不可作，择术奚能工。饮啄送微躯，家风惭两龚。顾视垄断夫，意复耻苟同。鄙拙诚足嗤，吾亦怪其通。执鞭悔已晚，所好庶获从。
和陶公咏贫土·其四
作者：龚鼎孳
朝代：明
体裁：古风

贪夫徇苟得，有目惭离娄。所营在眉睫，利动祸已酬。不见猗顿家，为谋亦云周。刺促锥刀中，与我等百忧。铜山化北邙，独往无匹俦。固哉瓮牖人，于世终无求。
和陶季深即送其返大梁·其三
作者：龚鼎孳
朝代：明
体裁：古风

宿昔美行游，扬舲溯江表。黄鹄比翼飞，翩翩恋羁鸟。抗音激回飙，讵令恒耳晓。至今楚宫人，结束自言好。
和陶季深即送其返大梁·其二
作者：龚鼎孳
朝代：明
体裁：古风

郁郁河上柳，揽结春风迟。骊驹偕宛雒，玉佩轸我思。美人含芬芳，燕婉固有时。相期理团扇，徘徊青桂枝。
和陶季深即送其返大梁·其四
作者：龚鼎孳
朝代：明
体裁：古风

沈冥托避世，薄禄乖幽栖。岂不耽微尚，势迕辙益迷。子依云中柯，我行浊水泥。合并何当谐，金石扬清晖。
和雪堂先生感春 其一 念奴娇
作者：龚鼎孳
朝代：明
体裁：词

凭栏无赖，受东风冷煖，瞒人情绪。一夕梅魂芳雾散，把酒频浇黄土。露浥金铃，烟笼粉幔，似听酴醾语。啼鹃初瘦，月高谁作花主。分付弱柳千条，小阑干外，替两眉辛苦。薄醉浓香帘幕卷，又是流莺梳羽。玉管横吹，霞绡痴写，怕到酸心处。五侯亭馆，当年何限歌舞。
和雪堂先生感春 其二 百字令
作者：龚鼎孳
朝代：明
体裁：词

断魂无那，霎时间、柳絮蘋花吹合。几点残红随蝶粉，倒挂蛛丝檐角。鹦鹉呼来，鹧鸪催去，恨与晴波阔。斜阳无语，半天烟岫寥廓。何处麦雨葵风，含桃金碗，九十春光恶。惆怅江南花落尽，玉树歌声重作。画鼓萤流，琼箫人远，野草迷长乐。御沟流水，应怜云鬓梳削。
和雪堂先生遂初秋岳舒章秋日书怀诗·其一
作者：龚鼎孳
朝代：明
体裁：七言律诗

恨人怀抱本苍茫，愁对秋云万里长。玉管晓寒凝绛阙，碧梧疏雨下雕墙。西风雁冷馀残堞，南内钟深过夕阳。夜夜揽衣劳蟋蟀，青灯吹梦忽江乡。
和雪堂先生遂初秋岳舒章秋日书怀诗·其七
作者：龚鼎孳
朝代：明
体裁：七言律诗

寒花小燕翻凉雨，高柳残蝉立晚风。龙舸夜迷环碧殿，鸡筹日冷未央宫。销魂景物天难问，往事斜晖梦亦空。璧月漫牵江总恨，紫毫红砑几能同。
和雪堂先生遂初秋岳舒章秋日书怀诗·其三
作者：龚鼎孳
朝代：明
体裁：七言律诗

宫腊经春散暮烟，万家风雨洒冰天。六飞灵武成瓜蔓，一炬幽兰胜瓦全。隔代沧桑真梦幻，当年将相尽鸣翻。美人迢递瞻银汉，愁绝清辉衣带前。
和雪堂先生遂初秋岳舒章秋日书怀诗·其九
作者：龚鼎孳
朝代：明
体裁：七言律诗

劫焰燔空亦怪哉，珠帘碧碗碎芳埃。才闻鸾辂云中杳，尽倒龙宫市上来。秘府球刀遗泽远，图书岁月野人猜。长杨多少关心地，走马呼鹰去复回。
和雪堂先生遂初秋岳舒章秋日书怀诗·其二
作者：龚鼎孳
朝代：明
体裁：七言律诗

急鼓愁烽伴晓昏，那堪芳草忆王孙。汉庭冠剑安危异，鲁殿灵光劫火存。旧社未移松柏影，遗民应念祖宗恩。中宵起舞歌黄鹄，一水芜城是玉门。
和雪堂先生遂初秋岳舒章秋日书怀诗·其五
作者：龚鼎孳
朝代：明
体裁：七言律诗

平台秘幄启东华，前席宵分绛烛斜。一自彤廷飞赤羽，惊看沟水散黄麻。铜盘自浥金仙露，温树全卑绮阁花。近说开元宫监老，半随燕雀出天家。
和雪堂先生遂初秋岳舒章秋日书怀诗·其八
作者：龚鼎孳
朝代：明
体裁：七言律诗

金瓯完缺渺何凭，侧席忧天力未胜。最恨秉钧荷作柱，虚劳当宁木从绳。铜驼蔓草秋仍碧，巾帼馀生影自憎。万斛寂寥天宝泪，西风吹到玉衣曾。
和雪堂先生遂初秋岳舒章秋日书怀诗·其六
作者：龚鼎孳
朝代：明
体裁：七言律诗

莫上长安旧酒楼，萧条烟树乱峰秋。南冠万死身何补，画角一声魂未收。倚剑壮怀看戏马，临河长忆阻牵牛。黄昏灯火怜双鬓，入夜啼乌肯白头。
和雪堂先生遂初秋岳舒章秋日书怀诗·其十
作者：龚鼎孳
朝代：明
体裁：七言律诗

秋风萧飒拂枝鸣，伴饮何须索老兵。小阁香笼明月夜，玉床琴写少年行。看云岁序消杯酒，失路风波罪管城。敢望鹿门仙隐地，东陵瓜熟亦升平。
和雪堂先生遂初秋岳舒章秋日书怀诗·其十一
作者：龚鼎孳
朝代：明
体裁：七言律诗

莫言萱树可忘忧，细草孤云野色浮。沙雁向人催短鬓，药垆扶我过中秋。愁来花月谁招隐，事过风烟一倚楼。何客卖浆屠狗在，五陵车马自通侯。
和雪堂先生遂初秋岳舒章秋日书怀诗·其十三
作者：龚鼎孳
朝代：明
体裁：七言律诗

日薄城阴万灶屯，人经兵后奠乾坤。野乌霜瘦栖蒿屋，铁骑秋高破藓痕。画栋斜风还燕子，深林鬼火几桐孙。干戈渐息渔樵稳，一笠团瓢是佛恩。
和雪堂先生遂初秋岳舒章秋日书怀诗·其十二
作者：龚鼎孳
朝代：明
体裁：七言律诗

十年小草系王庭，幽梦长依处土星。双鬓岂堪愁后白，千峰犹向望中青。秋声乍满高城笛，花恨如闻夜雨铃。欲采芳兰愁远道，浮云托慰北山灵。
和雪堂先生遂初秋岳舒章秋日书怀诗·其四
作者：龚鼎孳
朝代：明
体裁：七言律诗

兰畦玉露下秋阴，烟雨空窗落木深。砧杵月中人激楚，鸿鱼天外字浮沉。百年出处高斋梦，满眼兴亡午夜心。肠断茂陵兼病渴，避人今已罢行吟。
和雪堂先生韵感怀 其一 临江仙
作者：龚鼎孳
朝代：明
体裁：词

一阵催花风似箭，小楼昨夜还曾。独撚衣带暗香凝。此生唯恨恨，谁解惜惺惺。楚水吴山浑是梦，羡他行脚孤僧。仲宣高处不须登。断魂千古月，龛泪十年灯。
和雪堂先生韵感怀 其二 南乡子
作者：龚鼎孳
朝代：明
体裁：词

槐影落宫墙。宝瑟瑶笙恨杳茫。负了多情帘外燕，昭阳。不见临春镜里妆。月地问玄霜。萧后台边钿粉荒。玉漏不知金井换，悲凉。只记长门一样长。
和鲍让侯留别二诗送归梁溪兼志交臂相失之愧·其一
作者：龚鼎孳
朝代：明
体裁：七言律诗

参军才地擅风华，共许腾骧天路沙。龙凤未容轻品目，蠹鱼聊复饱生涯。人分宫阙临河柳，梦逐乡山过雨茶。惭愧战场迷五色，高歌青眼望仍赊。
和鲍让侯留别二诗送归梁溪兼志交臂相失之愧·其二
作者：龚鼎孳
朝代：明
体裁：七言律诗

花前雁后几登台，一羽云霄归去来。渐喜春鸥争席近，勿嫌金马上书回。功名才大原游刃，岁月身轻试引杯。为拂二泉亭畔石，劳薪望岫苦低徊。
和鲍让侯留别二诗送归梁溪兼志交臂相失之愧午月祝许子位同年即和其自寿韵·其一
作者：龚鼎孳
朝代：明
体裁：七言律诗

三十八年弹指过，沧桑赢得看花身。天留完福酬名士，我肯新知易故人。夙世文章真慧命，空山龙马最精神。萧萧揽镜惭勋业，悔不相从水石滨。
咏怀诗·其一
作者：龚鼎孳
朝代：明
体裁：古风

春冈芬瑶草，皓月流素琴。云动谐丽瞩，练净澄曲衿。车马何赫奕，所思在中林。长沮与石户，遗世良苦心。
咏怀诗·其七
作者：龚鼎孳
朝代：明
体裁：古风

浮云不可即，白日常西移。生年饱忧戚，行路徒逶迤。黾勉终古心，过时忽参差。方寸不自保，后世谁见知。迢遥双黄鹤，生世当别离。
咏怀诗·其三
作者：龚鼎孳
朝代：明
体裁：古风

青门亦有瓜，于陵亦有李。荣华非金石，安能保终始。昔时王侯宅，珠玉化榛杞。狐狸穿丘墓，云是层台址。岁尽欢不延，谁为羡门子。饮酒悟达生，身后名可已。
咏怀诗·其三十
作者：龚鼎孳
朝代：明
体裁：古风

范雎垂死人，卿相盛一朝。勤劬吃公子，孤愤耿不消。人生无智愚，荣困随所招。著书以穷年，焉得资用饶。不见金张家，咳唾如珠飘。谋身亦多术，何用耽枯焦。
咏怀诗·其三十一
作者：龚鼎孳
朝代：明
体裁：古风

朝忾常至暮，夕虑竟达晨。踌躇成坐困，一往如荒沦。未知心所为，强颜还向人。平生肮脏怀，今日工悲辛。被褐抱珠玉，孰辨伪与真。得欢聊自愚，歌泣非两身。颇闻田窦里，薤露惊四邻。
咏怀诗·其三十七
作者：龚鼎孳
朝代：明
体裁：古风

韩彭未菹醢，嵘然称世雄。徒步佐龙奋，天业标熙隆。赫赫带砺盟，一夕春冰融。时势不可极，盛满异处冲。失意灌仲孺，杯酒乃兴戎。贫贱而肆志，祸亦侔丰崇。功名与意气，两莫保令终。凿坯谢世人，遁迹良可风。
咏怀诗·其三十三
作者：龚鼎孳
朝代：明
体裁：古风

玉柈有灵药，持以奉长生。青鸟下来视，玉女纷奇形。璚沙不可即，龙驭忽已冥。至今茂陵道，秋草伤人情。
咏怀诗·其三十九
作者：龚鼎孳
朝代：明
体裁：古风

名姝倾南国，佳人出北方。回风一流盻，云彩横兰堂。失身在奄忽，荣艳成感伤。毛嫱及郑旦，颠倒雠荣光。寄谢轻薄子，物理讵有常。
咏怀诗·其三十二
作者：龚鼎孳
朝代：明
体裁：古风

男儿不得意，衣食徒回遑。慷慨行出门，大估趋咸阳。千金恣结束，人马同辉光。作使轻薄儿，谈笑芬都梁。一掷倾百万，醉卧朱楼傍。明珰问宝瑟，五陵花正芳。今日乐相乐，平地能翱翔。
咏怀诗·其三十五
作者：龚鼎孳
朝代：明
体裁：古风

鲁连守布衣，高视下八荒。一为辞赏言，意气炯不忘。蔺生抱璧还，志抗日月光。睨柱亦已危，至今生气扬。遭时誉俱成，英擅千夫场。措足忽颠蹶，翻惧姓氏彰。立名固有命，志士获其常。
咏怀诗·其三十八
作者：龚鼎孳
朝代：明
体裁：古风

魑魅谐险夫，欢然共四裔。孔雀畏牛触，渴饮翩焉逝。文采伏患媒，矰缴罗云际。豫章有良材，生为匠石制。顽鄙如可学，决绝以自誓。
咏怀诗·其三十六
作者：龚鼎孳
朝代：明
体裁：古风

白榆何历历，繁星灿珠玑。景霄敞兰宫，骖虬蹑素晖。顾视六合间，城阙粉已微。云网旋八极，晨露曾未晞。翩跹一下来，自言丁令威。衢巷郁参差，人民与我违。仰身玄圃端，雪涕瑶池湄。学仙亦愁人，阅世伤凌彝。
咏怀诗·其三十四
作者：龚鼎孳
朝代：明
体裁：古风

回策踰羊肠，挂席抵惊濑。人理不可期，得全亦意外。大辱吾有身，矧乃婴鞶带。岂如灌园子，与世邈无赖。竭蹶慕盛名，事往转为害。庄老练世务，寂寞以自大。
咏怀诗·其九
作者：龚鼎孳
朝代：明
体裁：古风

蔓棘被中衢，凝云断遥岑。风尘一萧条，何者为山林。世短身苦长，百忧积烦襟。远慕茹芝叟，偃仰商山阴。行歌自相和，千载闻遗音。黄虞不可作，避地难为心。
咏怀诗·其二
作者：龚鼎孳
朝代：明
体裁：古风

神龙无定迹，文禽恣遐翔。繁英各妩媚，宝此孤兰芳。山泽苟有托，富贵理可忘。薜芰裁我衣，葵藿充我肠。青霞开松牖，丹灶森芝房。濯缨万里流，晞发千峰阳。顾视尘中子，戚促诚闵伤。
咏怀诗·其二十
作者：龚鼎孳
朝代：明
体裁：古风

元精相代禅，嘉候当青阳。天地气以盛，蔚为四序纲。珍卉被广野，轻云秀菊房。草木各自寿，百岁无繁霜。焉知羲驭迫，无药停景光。迢迢园中絮，随风已飞翔。
咏怀诗·其二十一
作者：龚鼎孳
朝代：明
体裁：古风

少壮不自力，时至心常惊。乘暇开广筵，桂醑日夕倾。新响发朱户，狎客罗前庭。临觞忽垂涕，自伤非人情。薄躯无足录，姑以荒晏鸣。信陵耽酒妇，敢曰谋长生。
咏怀诗·其二十七
作者：龚鼎孳
朝代：明
体裁：古风

奔壑东西流，浮云日夜行。一身不自知，奚为骛荣名。苏季佩六印，兄嫂移其情。猗顿竞刀锥，积赀驰豪声。奄忽势力尽，白日以夕冥。纵横致车裂，金穴摧坚城。走险徇世态，徒为观者荣。快意万事伏，成败无岐形。逍遥却营虑，丧失焉从生。
咏怀诗·其二十三
作者：龚鼎孳
朝代：明
体裁：古风

鲁叟慨逝川，齐景泣牛山。古来贤达士，殂化何翩翩。千秋与万岁，相望徒凄然。平生歌舞人，白杨蔽便娟。万事不可知，哀乐何相连。
咏怀诗·其二十九
作者：龚鼎孳
朝代：明
体裁：古风

伍胥为楚累，冤愤横阴幽。壮志惧不申，一瞑成千秋。潜身自乞食，行路心悠悠。女子感大义，投躯清濑流。誓师还灭郢，宫阙荒烟浮。寝室亦已甚，冢墓况不留。得志恩怨场，下从龙比游。陶朱一寒心，遂理鸱彝舟。
咏怀诗·其二十二
作者：龚鼎孳
朝代：明
体裁：古风

晨风西北来，四座缠哀伤。我友奄凋丧，广柳长河旁。三岁字未灭，契阔成沧桑。郁郁金石心，摧为地下霜。多忧不自遣，寿命胡由长。
咏怀诗·其二十五
作者：龚鼎孳
朝代：明
体裁：古风

贞松峙层崖，杜若森芳洲。孤者易表妍，百草争与雠。孔翠有毛羽，罗网纷相求。麟凤亦畏人，郊薮无常游。悼彼宣圣言，乘桴乃远浮。灵均秉奇操，涕叹盈中洲。滔滔靡所托，委身任洪流。行步一颠踬，砥道无安辀。平生超世心，戚戚徒离忧。
咏怀诗·其二十八
作者：龚鼎孳
朝代：明
体裁：古风

夫差昔战胜，高筑姑胥台。鼓钟奉美人，麋鹿何虑哉。一夕下髑髅，碧血殷草莱。宰噽甘言入，越甲横江来。佞夫实寇雠，岂待飞尘埃。至今怨馆娃，佳丽徒心灰。
咏怀诗·其二十六
作者：龚鼎孳
朝代：明
体裁：古风

许由遗世务，抗迹箕山巅。尧禹不惜身，聚族谋滔天。星岳虽就序，胫股已可怜。何如保昏默，强食兼晏眠。悠悠以终老，放意羲皇年。
咏怀诗·其二十四
作者：龚鼎孳
朝代：明
体裁：古风

皎皎织素女，迢迢立银河。纤手耀玉雪，文锦烂天葩。桂车纷翠羽，鹊渚摇琼华。终古一欢宴，灵匹世所誇。绸缪未云极，良夜以蹉跎。星尽东方高，盈盈奈乐何。
咏怀诗·其五
作者：龚鼎孳
朝代：明
体裁：古风

白马纵金羁，皓齿扬清歌。为乐须及时，盛年不再过。愚子溺薰灼，志士哀蹉跎。一闻老骥言，泪下如江河。人生不适意，岁月翻苦多。秉烛以遨游，如此永夜何。
咏怀诗·其八
作者：龚鼎孳
朝代：明
体裁：古风

登高一太息，零泪沾裳衣。流离逢世难，远道将焉依。岂无脱粟饭，中抱长苦饥。孤蓬随惊飙，故林不可归。宛转就娱乐，安知心所悲。迢迢天汉长，噭噭鸣鸠飞。祸乱幸衰息，安枕以当归。
咏怀诗·其六
作者：龚鼎孳
朝代：明
体裁：古风

天马骋绝足，乃在万里外。昆崙俯长河，邈若一衣带。高视凌八极，动与昭旷会。曲十徇荣名，更为七尺害。周身策已愚，斯世亦何赖。
咏怀诗·其十
作者：龚鼎孳
朝代：明
体裁：古风

击筑动燕市，鼓缶操秦音。平生轻侠意，与世同消沉。立志苦不卒，焉辨贞与淫。起视武安第，车骑纷如林。彼姝虽憔悴，谁当存其心。
咏怀诗·其十一
作者：龚鼎孳
朝代：明
体裁：古风

吕望起渔钓，首阳卧荒林。飞潜名有长，修涂争骎骎。平世薇蕨安，取饿无违心。匹夫能鹰扬，奋迹非滞淫。鸿翮矫云翔，弱羽失攀寻。遭时一差跌，进退难自禁。
咏怀诗·其十七
作者：龚鼎孳
朝代：明
体裁：古风

我有一樽酒，叹息为谁倾。故人纷宛雒，所厚非沉冥。失意不在众，睇睐争枯荣。庆卿与田光，一诺轻其生。灵曜炯千载，方寸同荧荧。管鲍起贫交，至死心长并。黄金何时多，含笑觇人情。
咏怀诗·其十三
作者：龚鼎孳
朝代：明
体裁：古风

瑶草植孤秀，茑萝被岩阿。芳杂理自喻，不怨无人过。庭户一移置，剪伐何其多。波澜生仓卒，信誓空山河。失志为人役，枯菀同伤嗟。
咏怀诗·其十九
作者：龚鼎孳
朝代：明
体裁：古风

星汉耿终夕，桂镫方向冥。微曦隐东巘，宿鸟翩晨征。经乱无安眠，怵闻行子声。侧耳交然疑，饥鼠空梁鸣。艰难不自料，万里生闺庭。
咏怀诗·其十二
作者：龚鼎孳
朝代：明
体裁：古风

夙昔入宫时，蛾眉倾昭阳。承恩一顾盻，行步摇华光。何期中道捐，华发飘素霜。殊丽既难明，含贞亦不芳。玉镜疑我姿，秋风穿我裳。时去颜色贱，团扇徒回翔。平生一悦己，灰没何能忘。
咏怀诗·其十五
作者：龚鼎孳
朝代：明
体裁：古风

昔与故人别，挥涕临河梁。仰视白日驰，四顾心茫茫。千载一相失，黄鹄中天翔。经岁无素书，星汉遥相望。空庭旅雁鸣，我怀如雨霜。微阴盛杀气，君子多忧伤。展转逢丧乱，室家不可常。飘摇万里心，载咏蒹葭章。
咏怀诗·其十八
作者：龚鼎孳
朝代：明
体裁：古风

荆山有奇璞，秀孕天庙光。剖之得国宝，灿烂陈琮璜。卞氏昔未遇，掩暧愁孤芳。刖足岂云辱，恸哭空山阳。悼此连城姿，蹉跎誉不翔。物奇无知己，不若弃道傍。寄谢悠悠人，失时诚足伤。
咏怀诗·其十六
作者：龚鼎孳
朝代：明
体裁：古风

沙中聚白骨，云是长征者。浮云蔽天来，何时无甲马。蒿藜盛城郭，不辨非原野。百虑误仓卒，隐忍金铁下。有身不自谋，临风泪交写。
咏怀诗·其十四
作者：龚鼎孳
朝代：明
体裁：古风

丈夫鸿鹄志，安能老房帷。一往困飘蓬，俯仰又以悲。四海多路人，游子知为谁。登高眺大荒，陇树同斜晖。其间有故乡，纷纭不可归。
咏怀诗·其四
作者：龚鼎孳
朝代：明
体裁：古风

彭殇尽一壑，服食岂闻道。崎岖学神仙，忧乐难自保。容华若桃李，努力就衰草。何如东方生，诙谐以终老。割肉贻小妻，能使颜色好。
咏怀诗·其四十
作者：龚鼎孳
朝代：明
体裁：古风

水覆不再收，落花无重荣。昔有杞梁妻，一哭崩人城。骨肉化为土，终古不欲生。死亦复何乐，强生非其情。人寿苟难忍，拙矣需河清。
咏怀诗·其四十一
作者：龚鼎孳
朝代：明
体裁：古风

洞庭张钧天，蓂阶奏咸池。鲁门一钟鼓，爰居骇非宜。大鹏负青云，弱鸟安卑枝。但免充尽砧，敢希决藩篱。智愚亦自晓，何用相规随。
咏怀诗·其四十三
作者：龚鼎孳
朝代：明
体裁：古风

层阴天北来，迢遥见停云。游子一身多，不暇伤离群。言采北山桂，庶慰心纠纷。
咏怀诗·其四十二
作者：龚鼎孳
朝代：明
体裁：古风

宋玉工憔悴，当风一披襟。长卿佻达人，抗声赋上林。楚宫疑微辞，蜀女倾琴心。好色古良难，文墨无相寻。
咏怀诗·其四十五
作者：龚鼎孳
朝代：明
体裁：古风

李广杀醉尉，褊狭诚非宜。要亦英雄人，快举非逆施。伤心今故言，蹋翼奋渑池。徒失贵臣意，七尺成崩离。气激岂不豪，乃为人奴隳。
咏怀诗·其四十六
作者：龚鼎孳
朝代：明
体裁：古风

绝域起浮云，云自陇西里。东隅事既失，安能救西汜。管敢愤莫雪，刀镮期难俟。公卿尽文墨，门户纷荆杞。天壤有史迁，动色不能已。竟忍蚕室辱，国士相中理。万古一交情，朋友观以止。
咏怀诗·其四十四
作者：龚鼎孳
朝代：明
体裁：古风

一月两素书，我友长相思。上言故乡乱，下言何所之。长跪一挥涕，金石难等期。万国盛征战，无策相谐嬉。欲语不敢长，此非加餐时。
咏萤和魏石生都谏四首·其一
作者：龚鼎孳
朝代：明
体裁：五言律诗

止应书幌坐，何意傍金扉。雾细从侵湿，风斜故怯飞。清砧千树乱，团扇一身微。岂惜幽栖远，山山有落晖。
咏萤和魏石生都谏四首·其三
作者：龚鼎孳
朝代：明
体裁：五言律诗

中宵群籁息，天意静同看。濯濯垂珠露，辉辉点素纨。鹿苔秋雨净，蝉梦竹窗寒。勿讶奔星小，银河正渺漫。
咏萤和魏石生都谏四首·其二
作者：龚鼎孳
朝代：明
体裁：五言律诗

瑶阶流碧影，任隔水晶帘。埋照非同暗，全生不近炎。心难秋草歇，光肯薄尘沾。络纬啼方急，遵时在守潜。
咏萤和魏石生都谏四首·其四
作者：龚鼎孳
朝代：明
体裁：五言律诗

甘同凉月皎，宁畏晚云蒸。水白菰芦舫，林青薜荔灯。补天输玉烛，传火灿金绳。好向阴虫语，恩难湛露胜。
品令·客有以新茗见饷者用山谷咏茶原韵
作者：龚鼎孳
朝代：明

小啜过龙饼。看香色、真清另。寒泉玉净。淡烟写月，乳花微莹。天外金茎，记得长卿渴病。雁鱼程永。落花日、多愁境。甚风吹到，故园一片，青山弄影。有底相关，空博万种思省。
品令·客有以新茗见饷者，用山谷咏茶原韵
作者：龚鼎孳
朝代：明
体裁：词

小啜过龙饼。看香色、真清另。寒泉玉净，澹烟写月、乳花微莹。天外金茎，记得长卿渴病。雁鱼程永。落花日、多愁境。甚风吹到，故园一片、青山弄影。有底相关，空博万种思省。
哭友沂同园次作·其一
作者：龚鼎孳
朝代：明
体裁：七言律诗

目随南雁问停槎，忽到阴风惨白沙。姓字半生雠斗极，亲朋两地哭天涯。高堂药物馀蓬鬓，好梦春江散柳花。玉麈敲残焦尾歇，怀湘赋鵩恼才华。
哭友沂同园次作·其三
作者：龚鼎孳
朝代：明
体裁：七言律诗

慧业荣名难等期，王融车壁已嫌迟。最怜白玉成棺日，未绝青云㩳翅思。三刖秋风荆楚愤，一船明月孝廉诗。栖栖马栈人多少，似汝偏悭续命丝。
哭友沂同园次作·其二
作者：龚鼎孳
朝代：明
体裁：七言律诗

山启犹传珥笔臣，金门星陨事初真。即论文酒为欢地，岂可乾坤少此人。忠孝情连儿女癖，交游名狎市朝贫。玉钗门巷垂杨陌，红雨谁家泪一巾。
哭友沂同园次作·其四
作者：龚鼎孳
朝代：明
体裁：七言律诗

鸡骨惊看死孝年，青郊挥手各潸然。那知乌哺松门血，终洒骊歌桂枻前。袖里藏书香不灭，更阑促膝梦仍圆。凄凉大有窥笼客，肠断桐楼日暮天。
哭徐兴公·其一
作者：龚鼎孳
朝代：明
体裁：七言绝句

白头骑省悲遗挂，肠断西风恰二年。岂料兰盆钟磬后，他乡骨肉聚重泉。
哭徐兴公·其七
作者：龚鼎孳
朝代：明
体裁：七言绝句

京江云树西泠月，湓浦春潮庾岭花。开箧香沾遗草在，苦吟风雨遍天涯。
哭徐兴公·其三
作者：龚鼎孳
朝代：明
体裁：七言绝句

谢客才华乐令清，芙蓉诗映玉山行。可怜麈尾填黄土，一岁才强较贾生。
哭徐兴公·其九
作者：龚鼎孳
朝代：明
体裁：七言绝句

翟公门巷又风尘，鸟雀罗开车骑新。坚坐不辞贫到死，感君交是素心人。
哭徐兴公·其二
作者：龚鼎孳
朝代：明
体裁：七言绝句

眼枯到骨见何繇，阿姊魂归信我愁。此去烦君重寄语，经签还伴粉奁收。
哭徐兴公·其五
作者：龚鼎孳
朝代：明
体裁：七言绝句

白华鸡黍竭茅容，捧檄思将爱日供。痛绝北堂慈母线，衣衾亲为盖棺缝。
哭徐兴公·其八
作者：龚鼎孳
朝代：明
体裁：七言绝句

羊肠棋局阅长安，十载同歌行路难。告急短裘残雪里，寒灰拨尽话风湍。
哭徐兴公·其六
作者：龚鼎孳
朝代：明
体裁：七言绝句

释家棣萼总光辉，是处春风照綵衣。惆怅频年南北望，一行鸣雁两分飞。
哭徐兴公·其十
作者：龚鼎孳
朝代：明
体裁：七言绝句

绣阁垂帘一卷书，罗裙对系意何如。伤心鸿案齐眉日，不及临邛拥传车。
哭徐兴公·其十一
作者：龚鼎孳
朝代：明
体裁：七言绝句

游倦心期托钓蓑，归装秋尽指长河。因君更急扁舟约，广柳车边落叶多。
哭徐兴公·其十二
作者：龚鼎孳
朝代：明
体裁：七言绝句

太学生徒满禁林，朋游几地忾人琴。腹中孤许遗书读，忍负平生挂剑心。
哭徐兴公·其四
作者：龚鼎孳
朝代：明
体裁：七言绝句

惊看爱子折双珠，福善苍天信有无。今日一灯秋雨畔，繐帷悽冷凤将雏。
哭方孩未先生
作者：龚鼎孳
朝代：明
体裁：五言排律

为世危吾道，怀人惜大贤。但容全劲节，安敢怨皇天。星岳钟灵异，风雷费埴埏。万夫归塑实，一世待培甄。儿列融修席，时尊俊及权。龙门惟奉李，国宝竞推田。廷论羹初沸，苍生眼欲穿。峥嵘来殿虎，击逐凛霜鹯。字挟吴钧出，头随赵璧还。如弦宁取直，置器亦羞圆。身许逢干伍，言争陆贾先。黼宸知妩媚，谐佞失便媛。四海登车日，三朝痛哭前。殷勤规覆辙，磊落洗陈筌。弩必千钩发，金经百鍊坚。君宗方亢激，公媪渐喧阗。盈耳闻鶗鴂，当门立蕙荃。昌言扶众正，绝学赖孤研。忌任丛群小，心能告上玄。绣行何赫奕，骢步岂回邅。常侍群摇手，宫廷已戒愆。岩疆垂燕幕，早见怵针毡。夕扣中枢闼，朝飞丞相笺。购才盈夹袋，探荚类怀铅。袂起纾中愤，呼高急倒悬。股看诸贵栗，节让使臣专。万骑欢腾饱，全牛纵解剸。妙麾名士羽，不爱好官钱。按部闻申命，支倾岌障川。皂囊图壁垒，热血洒杯棬。谁斗萧墙刃，平摧大厦楩。抱头俱入塞，挥泣独筹边。臂已全师掉，裳因正色褰。将军仍大树，幕府再红莲。物论都超尔，归心正浩然。朔风双鬓色，明月五湖船。钩党名原盛，置罗祸复连。槛车森突兀，请室屈盘旋。尽厄龙蛇运，畴吟鵩鸟篇。事奇安啸咏，梦险隔潺湲。鲸吻援朋好，珠林恣猎佃。秦峰遗硕果，淮灶企升仙。乔固心胶漆，荆高发壮搴。几年衣向市，一日御乘乾。谓忽重圜启，人如万仞巅。奏书神鬼动，恋阙雨霜牵。飙偃垂天翼，波浮横海鳣。公孤迷贝玉，姓氏遏弓旃。癖肯烟霞锢，家凭猿鹤迁。灌园彭泽径，适兴剡溪舷。尺剑驱虺豕，长城巩雒瀍。麈摇江左隽，鲭厌五侯膻。记仆初披面，欣然许接肩。垂杨才系马，桃叶正闻鹃。赏泌轻呼友，知牙快鼓弦。登临存宿咏，衣钵授微诠。蔼蔼宜樽拍，时时恕醉眠。更持无碍意，双惜有情年。才岂倾城悦，痴令入骨跧。坠鞭人缱绻，绾髻语清妍。骏马工难觅，文园客未痊。有肠回庾沈，计日窘卢扁。玉斧迢迢借，花愁历历捐。鸿鱼深慰籍，书画戒流传。桂魄辉长湛，茆山药不瞑。文章消朽腐，意气到婵娟。感欲捐躯命，恩真满瑟钿。幽娱聊共赏，奇患歘相缘。编齿拚逢怒，排阊敢择便。同文烦簿对，城旦抱书镌。不死诚侥倖，先生恰抚填。吾曹差雨露，庙社又烽烟。鼎驭髯号堕，铜驼炬骇燃。宫鸦栖户万，槐叶泫官千。长乐钟空锁，昭阳草自芊。华簪纷木索，复道废蜿蜒。赍志甘沟壑，全归即偓佺。冠缨骈溺烬，寰宇遍兵躔。偪仄输牵犬，翱翔羡跕鸢。交游嗟已矣，闺阁影相怜。义并巫咸召，悲辞奉倩缠。惧伤公许可，交委骨清涟。一错魂犹返，千秋郁莫宣。茂陵凄北极，昆水咽南滇。李表重陈后，徐心遽夺焉。浮云万里合，腰带一春脧。身世疑吹梗，行藏枉卜篿。彼凶司斗柄，贮釜任烹煎。鹿走翻悬俎，猿惊为避弦。故乡知渺渺，吾意只挛挛。蚕室虚青眼，乌啼浥紫绵。鸱鸮音转怒，林木蔓将延。元祐碑题怨，渔阳骂塞咽。几人逃虿尾，彻夜吼龙泉。莫近含沙蜮，难僵百足蚿。遗弓防得楚，逐客或趋燕。公合婴矰论，群方贺矫虔。敌忧存隐豹，往事慑寒蝉。愤激当弹血，澄清想着鞭。武侯身骤殒，光弼垒犹鲜。灵曜收高汉，神蛟返故渊。精英留格帝，解脱等安禅。将吏安遗教，獠魈拜素筵。魄依新息革，忿识贺兰砖。大雅衰人代，风流足溯沿。雄姿忧独步，逸翮忆遐骞。屈宋齐陪乘，阴何总备员。鸿章矜枕秘，青史蔚珠联。哲嗣翩鳞凤，家风本粥饘。完人同世定，好事让公偏。对酒河山邈，亡琴岁月遄。毂推莹恐玷，策扣恸尤绵。朽笑汪黄速，形嘲蜍志全。天关应挺挺，豺虎莫睊睊。阮籍今衔恤，剀伶夙忍拳。典型朝寂寞，魍魉大连翩。车过唯冲腹，忧来欲雪颠。喜无封禅草，不累义熙编。写恨亲浇絮，携家晚赴阡。中郎真不作，流涕碎柯椽。
善持君卧病枕上口占·其一
作者：龚鼎孳
朝代：明
体裁：五言律诗

月对寒林碧，秋辞晚径荒。不知穷到骨，真拟醉为乡。夷药香封灶，移花燠近床。好持同病意，黾勉践繁霜。
善持君卧病枕上口占·其三
作者：龚鼎孳
朝代：明
体裁：五言律诗

浮云迷广陌，暮景积凄阴。我已安销骨，君犹困捧心。世情慵病过，天意蛰藏深。渐报吴山路，烟梢玉一林。
善持君卧病枕上口占·其二
作者：龚鼎孳
朝代：明
体裁：五言律诗

不异梁鸿庑，萧然金马游。贫家苓朮贵，寒日蕙兰愁。计拙催双鬓，心低送九秋。喜留歌啸在，赊酒酹吴钩。
善持君卧病枕上口占·其四
作者：龚鼎孳
朝代：明
体裁：五言律诗

静好调琴侣，凄清伏枕时。岂须金殿肉，终斗玉台眉。雀啅虚檐急，鸿过大泽饥。何当新起色，灯火坐弹棋。
善持君榇南归六如上人礼忏有作因和原韵
作者：龚鼎孳
朝代：明
体裁：七言律诗

经年业海逐申韩，暂脱窥笼梦亦安。广柳人分三月雨，青莲露洒六根寒。身为杜宇啼归晚，佛散名花笑劫残。愧负生公频说法，黄泉碧落断肠看。
善持君移舟相送
作者：龚鼎孳
朝代：明
体裁：五言律诗

九载西陵约，游踪误去船。泪痕芳草见，归梦远峰悬。月断回孤棹，湖长缩别筵。河桥今夜月，故向碧波圆。
喜与三复至都门·其一
作者：龚鼎孳
朝代：明
体裁：七言律诗

小别难忘对酒歌，天涯重见奈情何。惟容秉烛淹银漏，未许鸣鞭唱玉珂。老恨花时双鬓短，醉怜松月五更多。风尘青眼今馀几，莫漫枯鱼泣过河。
喜与三复至都门·其二
作者：龚鼎孳
朝代：明
体裁：七言律诗

高楼钟鼓接西清，珠斗参差逸兴生。万事交游心尚尔，一时去住迹频更。前溪柳暗晨吹篴，小阁香浓夜炙笙。过岁定从偕隐约，福缘同卜大横庚。
喜仲生擢少宰·其一
作者：龚鼎孳
朝代：明
体裁：七言律诗

雪压苍崖对酒馀，春风忽报草玄居。文章命世官仍达，老大弹冠兴已疏。四海名流归藻镜，他时颜色借樵渔。笑看彩笔临妆罢，辛苦山公撤棘书。
喜仲生擢少宰·其二
作者：龚鼎孳
朝代：明
体裁：七言律诗

甘泉好畤祈晴日，除目惊同制诏新。天意露雷高莫测，苍生想望事全真。行从东阁观奇士，颇惜芳樽避贵人。一语酒狂犹故态，勿因台鼎学平津。
喜伯紫来晤舟中时仲冬望后一日也率尔言别即事二首·其一
作者：龚鼎孳
朝代：明
体裁：七言律诗

冲泥双屐破重湖，寒夜开灯客话孤。一自蒲葵分急雨，三年鬓发老危涂。眼看画桨回鲂鲤，归到春愁诉鹧鸪。羡汝柴荆堪卒岁，天涯明日有悬弧。
喜伯紫来晤舟中时仲冬望后一日也率尔言别即事二首·其二
作者：龚鼎孳
朝代：明
体裁：七言律诗

经年南北感离群，暂聚天涯手重分。积雪千峰明晚翠，横流一棹截斜曛。同心幸藉烟霞侣，念汝还开箧笥文。钱武江头漫回首，西风霜雁落纷纷。
喜伯紫至都门和长益洞门韵·其一
作者：龚鼎孳
朝代：明
体裁：七言律诗

隔岁同登周处台，菊花寒共鬓毛摧。孤舟愁对江风别，双屐惊冲朔雪来。乍看形容吾老懒，重过门巷汝疑猜。酒钱不为长贫减，但少巡檐一笑梅。
喜伯紫至都门和长益洞门韵·其二
作者：龚鼎孳
朝代：明
体裁：七言律诗

清秋望远几登台，薄醉狂歌兴未摧。万事江湖悬计拙，一年灯火似君来。如闻朱户频虚席，可胜青溪旧引杯。昨夜风高坤轴动，萍踪真自倚盐梅。
喜古古重至都门·其一
作者：龚鼎孳
朝代：明
体裁：七言律诗

千峰云月一枝筇，户外谁传物外踪。酒冷天街喧戍鼓，吟成僮约恼晨钟。何妨看竹开幽径，岂有牵萝炫冶容。厨俊东都馀数子，扁舟须并郭林宗。
喜古古重至都门·其二
作者：龚鼎孳
朝代：明
体裁：七言律诗

眼看沙道日风潮，横竹高城压短箫。芒砀暮云天外合，秦淮花雨望中遥。芰荷自许褰衣带，兰桂何当纵斧樵。纪取红亭携手路，烟帆历历柳萧萧。
喜唐髯孙至白下·其一
作者：龚鼎孳
朝代：明
体裁：七言律诗

海陵烟水记初逢，片舸重来谢朓峰。几处江山看聚散，一时怀抱际秋冬。临风合奏青溪笛，踏月愁闻幕府钟。录牒惊涛犹未定，那能支枕日高舂。
喜唐髯孙至白下·其二
作者：龚鼎孳
朝代：明
体裁：七言律诗

荻芦风劲一江秋，为尔停帆上水楼。破浪客来新雁后，销魂别在古沟头。时危处士无林壑，兴就寒花惬唱酬。落日台城凭极目，子山杨柳不胜愁。
喜孝威自广陵至白门·其一
作者：龚鼎孳
朝代：明
体裁：七言律诗

隔岸斜阳下远峰，停帆人听瓦官钟。愁深香草经年别，秋满新亭一雁逢。谢朓江山愁独往，灵均龟策拟何从。因君忆踏隋堤路，仲蔚蓬蒿迥自封。
喜孝威自广陵至白门·其二
作者：龚鼎孳
朝代：明
体裁：七言律诗

寒雨萧疏过秣陵，树犹如此暮烟凝。到门客续春前话，惜夜星分醉后灯。白袷报霜秋皎皎，青溪阅世碧层层。转蓬莫怨虚丛桂，鼓角连江卧不能。
喜孝威至都门·其一
作者：龚鼎孳
朝代：明
体裁：五言律诗

罗雀宜同调，惊看旅鬓凉。飘零偕雨雪，出处判沧浪。官阁花谁共，中林屐未荒。经年燕市酒，不分月如霜。
喜孝威至都门·其七
作者：龚鼎孳
朝代：明
体裁：五言律诗

年年青玉案，书札慰良朋。落月颜非改，名山计可凭。倦游忻握手，感事勿填膺。虚馆春风夜，檐花细剪灯。
喜孝威至都门·其三
作者：龚鼎孳
朝代：明
体裁：五言律诗

本无谐世意，不尽罪疏慵。萝薜能相负，风尘或易从。醉心千里驾，雪涕五更钟。衮衮朱轮客，羊头命易封。
喜孝威至都门·其二
作者：龚鼎孳
朝代：明
体裁：五言律诗

剥啄分残梦，兰芳已袭裾。愁中来此客，别后著何书。河雒黄尘壮，悲歌白发初。元龙楼卧改，湖海气仍馀。
喜孝威至都门·其五
作者：龚鼎孳
朝代：明
体裁：五言律诗

行路关心日，彭衙孰有情。绨袍虚白眼，征骑动春城。作客如中酒，休官及罢兵。青郊重结伴，鸥鹭有前盟。
喜孝威至都门·其八
作者：龚鼎孳
朝代：明
体裁：五言律诗

江湖诸素侣，踪迹隔悲欢。自让侏儒饱，翻愁范叔寒。乾坤衰凤久，冠盖好龙难。燕赵佳公子，苍茫落日看。
喜孝威至都门·其六
作者：龚鼎孳
朝代：明
体裁：五言律诗

锋镝名场满，閒居足放言。偶横高阁屐，犹见夕阳村。綦缟心能隐，艰难友是恩。萧萧存故态，同避五侯门。
喜孝威至都门·其四
作者：龚鼎孳
朝代：明
体裁：五言律诗

隋宫垂柳地，攀折树仍枯。兵甲宽王粲，云霄困左徒。狂应过夙昔，悔已甚泥涂。远志君能信，沧江岁月俱。
喜王玉式至都门·其一
作者：龚鼎孳
朝代：明
体裁：七言律诗

春寒桃叶尽离觞，重揖珠鞭大道傍。宫柳梦回迷雒浦，旗亭句好识王郎。袖藏归字香三岁，秋早边城雁一行。莫厌朱门新意气，雀罗还让酒人狂。
喜王玉式至都门·其二
作者：龚鼎孳
朝代：明
体裁：七言律诗

薜荔凉生对举觞，五陵烟月酒垆傍。谁将轻薄疑刘尹，自有江山瘦沈郎。吴苑落花如有恨，茂陵秋树可成行。常年钩党闻谈虎，始讶狂奴态故狂。
喜秋岳奉召入都·其一
作者：龚鼎孳
朝代：明
体裁：五言律诗

梦破征帆后，烟霜握手重。别颜惊素发，隐计熟春农。钟夜论诗罢，花天载酒从。斯游犹不负，为告北山松。
喜秋岳奉召入都·其七
作者：龚鼎孳
朝代：明
体裁：五言律诗

饱经桑海异，花月劝高阳。里社春星减，悲欢旧雨长。青天韦曲树，玉篴塞垣霜。俯仰同嵇阮，难令故态藏。
喜秋岳奉召入都·其三
作者：龚鼎孳
朝代：明
体裁：五言律诗

虎阜寒梅发，苍崖几共登。香难遗远道，月只似幽朋。耕钓人今少，川岩事果增。玉箫金管意，燕市向谁称。
喜秋岳奉召入都·其二
作者：龚鼎孳
朝代：明
体裁：五言律诗

年年河上雁，书札到渔阳。岁月中吴盛，风涛北阙长。怀人同雨雪，感事各壶觞。剪伐非无罪，频回石友肠。
喜秋岳奉召入都·其五
作者：龚鼎孳
朝代：明
体裁：五言律诗

优诏东山起，苍生属大贤。月仍金掌丽，星自少微迁。长啸徐观物，雄文一补天。蛾眉知不悔，含睇六宫前。
喜秋岳奉召入都·其八
作者：龚鼎孳
朝代：明
体裁：五言律诗

车门人辐辏，屈宋岂应多。去即虚郊薮，来仍恋薜萝。药苗三径雪，桂枻一江波。倦翮投林急，回翔奈汝何。
喜秋岳奉召入都·其六
作者：龚鼎孳
朝代：明
体裁：五言律诗

云中君欲下，雒浦赋初成。自得倾城悦，弥高玩世名。殿廷容割肉，歌舞及销兵。胜博同时赏，芙蓉对长卿。
喜秋岳奉召入都·其四
作者：龚鼎孳
朝代：明
体裁：五言律诗

震泽烟波阔，鸣榔就两高。春阴愁倚榻，秋艇醉抽毫。碧草淹晴骑，江枫卷暮涛。只今临眺地，沾藉有兰醪。
嗜退庵为严太公赋·其一
作者：龚鼎孳
朝代：明
体裁：五言律诗

净玉开图画，烟霞割半扉。少微吴地曜，芳茝楚臣衣。庭长新书带，家临旧钓矶。彤庭云五色，偏望白云飞。
嗜退庵为严太公赋·其二
作者：龚鼎孳
朝代：明
体裁：五言律诗

尚记居巢长，睢阳抗节年。悲犹缠父老，报已食皇天。万事看山杖，群鸥载酒船。青门安大隐，端不愧前贤。
嘉平二十三日奉命至西山谕祭故国学蒋文端公·其一
作者：龚鼎孳
朝代：明
体裁：五言律诗

巾车凌晓出，石路逼阴寒。断柳沙全冻，残峰雪未乾。国恩优故剑，岁事警辛盘。尺五青门外，乡云满眼看。
嘉平二十三日奉命至西山谕祭故国学蒋文端公·其二
作者：龚鼎孳
朝代：明
体裁：五言律诗

经岁西郊约，朋游阻隔城。青林疏旧识，黄纸笑徵名。桐酒斋厨熟，茆檐芋火生。病馀衰懒极，天遣看山行。
嘉平立春后二日雪客携具过小斋招同古古条侯平子湘草谷梁檗子饮中限韵·其一
作者：龚鼎孳
朝代：明
体裁：七言律诗

嵇阮林中一醉匀，难逢宛雒此均茵。铜盘翠滴风前泪，珠斗晴开腊尾春。扶病高朋原大药，得閒苦海亦良辰。旗亭风日青丝骑，贳酒抛裘未肯贫。
嘉平立春后二日雪客携具过小斋招同古古条侯平子湘草谷梁檗子饮中限韵·其二
作者：龚鼎孳
朝代：明
体裁：七言律诗

风细铜街岁鼓匀，深寒渐欲减重茵。他乡客聚三间屋，老眼花催两度春。书就藏山仍甲子，天容同世不参辰。玉壶携酒忘宾主，转笑公孙脱粟贫。
四月十五日值先大夫中祥之辰禅院礼佛恸述一章
作者：龚鼎孳
朝代：明
体裁：古风

星纪歘三周，惊怛若旦暮。乞食辞丙舍，十步九返顾。不意青草原，苍茫堕烟雾。金角一横集，豺虎竟高步。华表虚鹤立，游云邈鸿度。挥泪望园域，寸肠宛回互。龙象庶足赖，箕尾夙已悟。酪乳获沾洒，桂旗当纷骛。倘鉴茅容心，坚誓右军墓。竦息理难禁，愀然立风露。我怙千载胸，无乃发悽愫。
四月晦日同圣秋过隆安和山公韵·其一
作者：龚鼎孳
朝代：明
体裁：五言律诗

兼旬游胜地，重到绿偏深。日永茶瓜坐，天摇去住心。凉风生午浴，层阁幻秋阴。何计偕归楫，高云满故林。
四月晦日同圣秋过隆安和山公韵·其二
作者：龚鼎孳
朝代：明
体裁：五言律诗

泪方浮枕去，愁为叩扉开。捉麈花边屐，沾衣雨后苔。风波消白社，时令熟黄梅。药裹吾能暇，还容策杖来。
因怀安止陶子
作者：龚鼎孳
朝代：明
体裁：五言律诗

君自柴桑裔，饥驱兴不孤。舫常登郭泰，人敢目侏儒。著述存玄草，狂歌送野夫。莫持青玉案，轻抵酒家垆。
园居杂咏十二首·其一
作者：龚鼎孳
朝代：明
体裁：七言绝句

酒垆萧槭困文园，卜得幽居许放言。藜榻梦酣清过午，避人兼畏竹风喧。
园居杂咏十二首·其七
作者：龚鼎孳
朝代：明
体裁：七言绝句

苔封石户横苍雪，峰变林端信夏云。牧犊何人催晚笛，边笳战鼓不曾闻。
园居杂咏十二首·其三
作者：龚鼎孳
朝代：明
体裁：七言绝句

车骑何人载酒过，小亭玄草日堪多。白鸥黄鸟能情性，不到朱门到薜萝。
园居杂咏十二首·其九
作者：龚鼎孳
朝代：明
体裁：七言绝句

玉钩风起涨红楼，蝉翼轻罗冷似秋。幽阁债多缘笔墨，却输小妹早梳头。
园居杂咏十二首·其二
作者：龚鼎孳
朝代：明
体裁：七言绝句

渐喜胸中一事无，萧条客兴拟僧孤。犹嫌康乐心差杂，竟合埋名却著书。
园居杂咏十二首·其五
作者：龚鼎孳
朝代：明
体裁：七言绝句

林中石磴见红泉，玉露香凝晚阁前。洞壑渐知新月满，水晶帘子不须悬。
园居杂咏十二首·其八
作者：龚鼎孳
朝代：明
体裁：七言绝句

道书閒展对焚香，花事亭名细细商。叔夜已慵兼困酒，不知斜日过银塘。
园居杂咏十二首·其六
作者：龚鼎孳
朝代：明
体裁：七言绝句

蘋花覆雪涨芳溪，戏蝶飞虫步步迷。柳外一声幽磬至，散桥南畔是招提。
园居杂咏十二首·其十
作者：龚鼎孳
朝代：明
体裁：七言绝句

虚堂客散独依依，绮阁谈深夜解围。山鸟不知人意懒，晓偏唤起暮催归。
园居杂咏十二首·其十一
作者：龚鼎孳
朝代：明
体裁：七言绝句

纷纷凉月上瑶琴，细草幽泉径易深。隋苑柳残璚树尽，蓬蒿犹识五湖心。
园居杂咏十二首·其十二
作者：龚鼎孳
朝代：明
体裁：七言绝句

半生矰缴踏危机，弋后冥鸿万里飞。收拾风波垂钓稳，典钱先买绿蓑衣。
园居杂咏十二首·其四
作者：龚鼎孳
朝代：明
体裁：七言绝句

云霞深处有柴荆，客里图书绕屋清。看捲玉钩临细字，手香常似破新橙。
园次三十初度和伯紫韵·其一
作者：龚鼎孳
朝代：明
体裁：七言律诗

薜萝开径晚相求，处士星高海上州。列国钟悬徵季札，空山书履卧留侯。琴床酒熟看双黛，玉案香清遣四愁。三十论年潘骑省，何时才白苦吟头。
园次三十初度和伯紫韵·其三
作者：龚鼎孳
朝代：明
体裁：七言律诗

普天军鼓杂徵求，歌吹萧条更此州。避世欲题高士传，拥书如拜富民侯。身经战伐全争健，事选欢娱半抵愁。终古隋堤霜月在，樽前杨柳正垂头。
园次三十初度和伯紫韵·其二
作者：龚鼎孳
朝代：明
体裁：七言律诗

服食神仙末可求，且教从事领青州。座中杨孔空馀子，户外金张任五侯。葭琯渐催东阁兴，草堂不赋北门愁。输君年少称名士，江总如今恨黑头。
园次三十初度和伯紫韵·其四
作者：龚鼎孳
朝代：明
体裁：七言律诗

胜事难将天宝求，客心长似老夔州。邺中乍喜逢吴质，佳句谁能过李侯。香草好搴公子佩，琼花不发旧宫愁。他年芝朮如相访，重忆兰桡古渡头。
园次招饮吴船即席四首·其一
作者：龚鼎孳
朝代：明
体裁：五言律诗

共说吴船好，招携正夕阳。疏窗疑水槛，红药倚绳床。地僻凉云入，风回远树香。怪来车马径，鸥鸟亦为乡。
园次招饮吴船即席四首·其三
作者：龚鼎孳
朝代：明
体裁：五言律诗

俯身疑在野，檐外女城斜。浅碧浮篱落，微香动枣花。归帆天际兴，幽事客中家。捩柁惊涛者，空停贯斗槎。
园次招饮吴船即席四首·其二
作者：龚鼎孳
朝代：明
体裁：五言律诗

近有沧江信，风波不可行。泪堪吴咏堕，身入酒船轻。小住谁閒日，高眠且帝京。栖栖河柳色，消尽五湖情。
园次招饮吴船即席四首·其四
作者：龚鼎孳
朝代：明
体裁：五言律诗

安得鸟栖曲，吴歈袖拂弦。此宵燕市月，如坐越来船。团扇愁停楫，横波忆采莲。五陵游冶子，狂杀锦连钱。
园次携家入都志喜二首·其一
作者：龚鼎孳
朝代：明
体裁：七言律诗

花径晴宵为客开，争传赋草重兰台。六年梦忆鸣榔别，双黛人如拥传来。到眼风尘京雒事，称心灯火竹西杯。云霄试理朱弦曲，卿相翩翩自爱才。
园次携家入都志喜二首·其二
作者：龚鼎孳
朝代：明
体裁：七言律诗

又看麈尾集诸昆，急管清丝几断魂。铁骑犹闻连海峤，卧龙宁易老江村。悬知太学声名重，早定东京部党喧。胶漆勿忧晨汉隔，圣人宫已奏云门。
园次至石城同寓市隐园和伯紫韵·其一
作者：龚鼎孳
朝代：明
体裁：七言律诗

连阴画舸载征刁，万坐军声起泬寥。沙笛正怜幽巷满，秋鸿还似隔江招。山川屐好寻王谢，歌诵篇应首帝陶。烂熳春星桥上别，霜华枯到雨馀蕉。
园次至石城同寓市隐园和伯紫韵·其二
作者：龚鼎孳
朝代：明
体裁：七言律诗

岂有鱼盐利逐刁，且偕幽客对窙寥。苍云选径耽中圣，急雨鸣秋续大招。钟报片帆潮隐隐，眠清共被咏陶陶。狂夫兴就须挥染，与尔行园索种蕉。
圣秋初度即和其见赠诗四首·其三
作者：龚鼎孳
朝代：明
体裁：五言律诗

名花供绣佛，斗室即烟霄。此意堪偕隐，何须对纬萧。醉吟低雁柱，芳月写龙绡。投老吾徒约，天台问采樵。
圣秋初度即和其见赠诗四首·其二
作者：龚鼎孳
朝代：明
体裁：五言律诗

天宝风烟后，狂夫鬓已翁。良朋销岁月，高论接溟濛。珥笔方闭阁，鸣鞭正射熊。好持杨马赋，陪辇胜游同。
圣秋初度即和其见赠诗四首·其四
作者：龚鼎孳
朝代：明
体裁：五言律诗

赖有青霞侣，频倾碧玉樽。竹扉晴雪屐，幽梦早梅村。玩世全鸾翮，栖心隘鹿门。神仙端可学，天海正飞鲲。
圣秋招同洞门阶六园次饮中即事
作者：龚鼎孳
朝代：明
体裁：七言律诗

草堂夜半凌霜菊，忆傍清凉百尺台。红烛此宵寒更重，青溪明月远能来。长斋人共花前偈，旧梦风飘笛里梅。安得扁舟春水发，鹿苔鸥屿稳擎杯。
城南祖氏园花下同秋岳鹤门子静见山限韵
作者：龚鼎孳
朝代：明
体裁：五言律诗

莫话行吟日，江潭困左徒。人来怜社燕，花落冷春凫。世事双蓬见，狂游十载无。信知天海阔，痛饮不曾孤。
堞喟诗十八首·其一
作者：龚鼎孳
朝代：明
体裁：七言绝句

橘肥霜涩绣寒空，芜楚离离立晚风。野哭才闻秋正老，暮田人去为从戎。
堞喟诗十八首·其七
作者：龚鼎孳
朝代：明
体裁：七言绝句

万瓦如鳞一劫灰，野人无泪但徘徊。啼魂化血归何处，饱尽霜岑落叶堆。
堞喟诗十八首·其三
作者：龚鼎孳
朝代：明
体裁：七言绝句

游思经秋不肯降，烟光秀窅是兰江。深宵顾影都如梦，鼙鼓丁丁到客窗。
堞喟诗十八首·其九
作者：龚鼎孳
朝代：明
体裁：七言绝句

几队明妆一路啼，生擒兰蕙出幽闺。雕鞭小约青骢尾，那得琵琶怨日西。
堞喟诗十八首·其二
作者：龚鼎孳
朝代：明
体裁：七言绝句

野泉茅阁住孤筇，万影清森抱薜钟。一炬横来惊古佛，秋山片片欲成冬。
堞喟诗十八首·其五
作者：龚鼎孳
朝代：明
体裁：七言绝句

空斋冰雪掩双扉，常借青山助舞衣。寒月楼头惟露宿，劳人何以答春晖。
堞喟诗十八首·其八
作者：龚鼎孳
朝代：明
体裁：七言绝句

城南十里暮啼鸦，鬼火青青照浅沙。最是一声钟断后，山烟冷尽炊无家。
堞喟诗十八首·其六
作者：龚鼎孳
朝代：明
体裁：七言绝句

裘带应知误腐儒，不堪横槊且携壶。绿杨桥畔青青草，何日消得醉大苏。
堞喟诗十八首·其十
作者：龚鼎孳
朝代：明
体裁：七言绝句

剪剪茅蓬一火攒，疏疏人影伴灯残。温裘不耐寒威逼，夜半才知风雨酸。
堞喟诗十八首·其四
作者：龚鼎孳
朝代：明
体裁：七言绝句

独有时危不可医，小臣何敢叹支离。愁深一夜白一发，任尔东风顶上吹。
塘栖道中再晤王调梅郡守解装佐酒赋谢四章兼托其过章门时致怀雪堂先生遂初朱子·其三
作者：龚鼎孳
朝代：明
体裁：五言律诗

客久谙群态，宁甘值路人。饥鸥千里道，乌鹊十年身。交岂绨袍见，贫当薄俗嗔。轻装分赠后，脱粟更留宾。
塘栖道中再晤王调梅郡守解装佐酒赋谢四章兼托其过章门时致怀雪堂先生遂初朱子·其二
作者：龚鼎孳
朝代：明
体裁：五言律诗

月霁长桥夕，花迎彩鹢风。铙箫喧五马，书剑老孤蓬。肺病经春减，吴弦隔岁同。寒暄消薄醉，分色与途穷。
塘栖道中再晤王调梅郡守解装佐酒赋谢四章兼托其过章门时致怀雪堂先生遂初朱子·其四
作者：龚鼎孳
朝代：明
体裁：五言律诗

憔悴燕台侣，飘零到故丘。春江应北望，梅讯恰南州。竹下山涛兴，花时杜甫愁。浮踪如借问，壁立五湖舟。
墨画荷花
作者：龚鼎孳
朝代：明
体裁：七言绝句

花何袅袅叶田田，露质烟心晚自怜。倩取墨光描鬓影，美人兼许号青莲。
夏夏津出郊四十里相晤饮饯流连遂至竟日赋酬四首·其一
作者：龚鼎孳
朝代：明
体裁：七言绝句

国门临贺义谁如，感慨希文郊饯馀。独有圣朝容古道，党碑端礼不曾书。
夏夏津出郊四十里相晤饮饯流连遂至竟日赋酬四首·其三
作者：龚鼎孳
朝代：明
体裁：七言绝句

牢修书上更刊章，垂翼偏惊雉网长。谁信临河一尊酒，玉壶秋月夜苍苍。
夏夏津出郊四十里相晤饮饯流连遂至竟日赋酬四首·其二
作者：龚鼎孳
朝代：明
体裁：七言绝句

儋耳烟涛一叶轻，瘴江人去岭云平。殷勤逐客西风后，远水孤帆此夜情。
夏夏津出郊四十里相晤饮饯流连遂至竟日赋酬四首·其四
作者：龚鼎孳
朝代：明
体裁：七言绝句

汝南月旦已凋残，寔望清流振羽翰。姓字几人争日月，元符贵客等閒看。
夏夜同蒿庵阶六颉初石公集薛侯池亭再叠壁间韵
作者：龚鼎孳
朝代：明
体裁：七言律诗

冒雨来偏踏月归，凉阴能遣晚尘违。塘宽幽草蛙何语，岸转青灯萤自依。窈窕寺当烟屿出，微茫沙叠树痕非。东华几客长高枕，对酒那令心不飞。
夏日閒居偶怀
作者：龚鼎孳
朝代：明
体裁：七言律诗

长夏柴荆尽日关，藜床高置北窗间。书题叔夜交先绝，楼卧元龙客自还。四海兵戈催白发，一樽风雨动青山。鸥群渔唱生涯薄，却怪云宵此兴悭。
夏象也之吴县广文
作者：龚鼎孳
朝代：明
体裁：七言律诗

长杨词赋薄乘轺，立马儒宫锦络骄。天际晓鸿辞朔雪，江南帆影动春潮。琴閒石虎花千涧，杖倚垂虹月一桥。终信平津经术贵，肯因微禄傲耕樵。
夏镇纪事·其一
作者：龚鼎孳
朝代：明
体裁：七言绝句

绣墄雕楹峙水衡，银钩十丈倚檐明。监河小吏头全白，月出空街话太平。
夏镇纪事·其三
作者：龚鼎孳
朝代：明
体裁：七言绝句

萍梗无成痛哭归，几年复壁姓名微。凄凉沛上秋风急，吹落天涯老布衣。
夏镇纪事·其二
作者：龚鼎孳
朝代：明
体裁：七言绝句

贼垒横穿一艇过，居人几载罢干戈。渐知天意私黔首，津鼓云樯晚市多。
夏镇纪事·其四
作者：龚鼎孳
朝代：明
体裁：七言绝句

君房要领验狂奴，精卫填潮计亦愚。遥识皖江松月夜，袈裟雪涕酒人孤。
夏闰送绮季还山阴·其一
作者：龚鼎孳
朝代：明
体裁：七言绝句

万行垂柳夹金沟，又折长条赠远游。一道西河沿上月，何人走马问朱楼。
夏闰送绮季还山阴·其三
作者：龚鼎孳
朝代：明
体裁：七言绝句

秦淮烟水杜陵花，每坐歌呼到烛斜。客散春星君又去，可怜蓬鬓独天涯。
夏闰送绮季还山阴·其二
作者：龚鼎孳
朝代：明
体裁：七言绝句

郭隗黄金乐毅书，五陵游侠兴何如。停车落日一回首，同入荆高旧酒垆。
夏闰送绮季还山阴·其四
作者：龚鼎孳
朝代：明
体裁：七言绝句

会稽山水佳天下，学道幽栖爱此中。他日剡溪定相访，扁舟先与问樵风。
夏鼎卿五十初度索诗戏赠·其一
作者：龚鼎孳
朝代：明
体裁：五言律诗

鹍弦喧午夜，春馆隔花闻。竹肉兼长擅，兰蘅一坐分。神清原避俗，髯妙亦超群。不信游仙乐，人间却遇君。
夏鼎卿五十初度索诗戏赠·其二
作者：龚鼎孳
朝代：明
体裁：五言律诗

百年三万日，能值几欢场。花月吴洲艳，笙箫隔代荒。无愁胜大药，与客号高阳。日日春风里，长眉那得苍。
夏鼎卿五十初度索诗戏赠塘栖道中再晤王调梅郡守解装佐酒赋谢四章兼托其过章门时致怀雪堂先生遂初朱子·其一
作者：龚鼎孳
朝代：明
体裁：五言律诗

忽漫胥台聚，相看剡曲行。那知江柳合，复对舫灯清。春草邀飞盖，军麾滞远征。最愁挥手罢，重起别离情。
夜发抵富阳
作者：龚鼎孳
朝代：明
体裁：五言律诗

生事安行役，苍茫独夜舟。枕高孤角送，峰转万星流。远火明山市，江声入棹讴。折腰惊候吏，吾梦正沧洲。
夜发木樨湾趋瑞洪·其一
作者：龚鼎孳
朝代：明
体裁：五言律诗

夜分喧急桨，云压大湖西。野烧回星黑，渔罾挂石低。乱流孤枕过，人语冻禽啼。多病侵行役，生涯晚竟迷。
夜发木樨湾趋瑞洪·其二
作者：龚鼎孳
朝代：明
体裁：五言律诗

缘岸奔沙激，临渊宿火寒。且须愁䝟貐，未敢讶风湍。身世危樯小，江湖独夜宽。健儿弧矢意，飞动慰衰残。
夜泊感事叠前韵·其一
作者：龚鼎孳
朝代：明
体裁：五言律诗

章江蛟蜃立，雾雨忽扬波。白骨轻烽燧，黄尘到笠蓑。残烟栖箐密，故老采薇多。牛犊春风起，樵歌望女萝。
夜泊感事叠前韵·其二
作者：龚鼎孳
朝代：明
体裁：五言律诗

乱离吾渐老，关塞眼能清。心总悬长路，人应改太平。垂纶何地事，扶杖十年兵。闻道沧溟上，师期已数更。
夜泊贵溪
作者：龚鼎孳
朝代：明
体裁：五言律诗

林瞑舟相失，停舷怵野溪。一星悬濑急，残鼓报帆低。灯火疏荒堞，风尘倦舞鸡。途穷终忍泪，留眼纵登跻。
夜行过始兴江口
作者：龚鼎孳
朝代：明
体裁：五言律诗

挂岭仍星斗，开帆夜逐人。溪回灯袅袅，云动月鳞鳞。石墨遥横黛，风湍暗损神。瘴江今始涉，泷吏傲知津。
夜集圣秋斋中·其一
作者：龚鼎孳
朝代：明
体裁：七言律诗

十年霜菊龙潭夜，对酒空堂落月孤。残烛醉重眠草阁，客愁繁较数花须。亲朋老大悬三径，兵甲乾坤妒五湖。戍柝早寒人欲别，秋风庭户闭吾徒。
夜集圣秋斋中·其二
作者：龚鼎孳
朝代：明
体裁：七言律诗

节过重阳花渐稀，边城玄雁带星飞。孤蓬岁月频看镜，双杵关山早授衣。素舸那禁鸥鸟逝，空斋清负蟹螯肥。却思衰柳长干路，风雨登临醉不归。
大酺·和秋岳春忆
作者：龚鼎孳
朝代：明
体裁：词

忆柳如烟，乌啼月，江左琅琊何处。高楼红树里，有银筝纨扇，与花相妒。六代莺声，三山草色，曾记游人来否。芳怀随云散，悔东华走马，此行原误。更风满败梧，日斜横笛，燕穿飞絮。包胥无一旅。看公等、歌舞誇南渡。为问取、彝吾往矣，祖逖何如，绣芙蓉、那能频顾。梦逐江流去，还懊恼、数峰遮住。料难到、家山路。菱花怜我，萧索长卿非故。倩谁百斤买赋。
大酺·和秋岳春忆
作者：龚鼎孳
朝代：明

忆柳如烟，乌啼月，江左琅邪何处。高楼红树里，有银筝纨扇，与花相妒。六代莺声，三山草色，曾记游人来否。芳怀随云收，悔东华走马，此行原误。更风满败梧，日斜横笛，燕穿絮飞。包胥无一旅。看公等、歌舞夸南渡。为问取、夷吾往矣，祖逖何如，绣芙蓉、那能频顾。梦逐江流去，还懊恼、数峰遮住。料难到、家山路。菱花怜我，萧索长卿非故。倩谁百金买赋。
大风行
作者：龚鼎孳
朝代：明
体裁：古风

长安大道尘拍天，朔风乍号何怒颠。传闻汉廷方虑狱，都人观者纷骈阗。侍郎拲梏叫阊阖，累累木索同钩连。一言脱口黄沙起，万事苍茫争片纸。曈昽日出轩辕宫，忍照孤臣戴盆死。诸老逡巡视牍背，或复义声鸣感慨。谦让移时议忽同，奋笔大书法当贷。其时群口欢如雷，今日始逢天眼开。金水桥边昼漏静，浮云散尽终风回。初闻督府腾谤书，重瞳读之知子虚。闽海焚香万人哭，高幡急鼓随槛车。射乌城头海月昏，手飞铁炮鲸鲵奔。幕府上封曰臣亮，功大不可以罪论。出之缧绁须臾耳，独挈完城报天子。仆射军中若父兄，官罢人情乃如此。上党观察陈谊高，同时五贤郡法曹。对案流涕辄不食，不白此狱非人豪。六人逮系三广柳，生者三人复囚首。已分杨匡都市缚，谁纵虞卿解印走。我皇仁圣真如天，文书乙夜披甘泉。四十五牍同日上，满车薏苡消秋烟。今年盛夏雨泽枯，桑林步祷临天衢。诏下公车求谠直，请剑有人当陛呼。亚夫大胾胜赐玦，饱澍倾盆洗蒸热。敢云不雨烹弘羊，无乃为霖期傅说。七月十月曾几时，风翻雨骤何相随。天心倚伏殊有意，冰山毒雾空尔为。阴阳休咎关三府，人果回天天不怒。吁嗟乎！五风十雨何足奇，君不见侍郎之风相公雨。
大风行
作者：龚鼎孳
朝代：明

长安大道尘拍天，朔风乍号何怒颠。传闻汉廷方虑狱，都人观者纷骈阗。侍郎拲梏叫阊阖，累累木索同钩连。一言脱口黄沙起，万事苍茫争片纸。曈昽日出轩辕宫，忍照孤臣戴盆死。诸老逡巡视牍背，或复义声鸣感慨。谦让移时议忽同，奋笔大书法当贷。其时群口欢如雷，今日始逢天眼开。金水桥边画漏静，浮云散尽终风回。初闻督府腾谤书，重瞳读之知子虚。闽海焚香万人哭，高幡急鼓随槛车。射乌城头海月昏，手飞铁炮鲸鲵奔。幕府上封曰臣亮，功大不可以罪论。出之缧绁须臾耳，独挈完城报天子。仆射军中若父兄，官罢人情乃如此。上党观察陈谊高，同时五贤郡法曹。对案流涕辄不食，不白此狱非人豪。六人逮系三广柳，生者三人复囚首。已分杨匡都市缚，谁纵虞卿解印走。我皇仁圣真如天，文书乙夜披甘泉。四十五牒同日上，满车薏苡消秋烟。今年盛夏雨泽枯，桑林步祷临天衢。诏下公车求谠直，请剑有人当陛呼。亚夫大胾胜赐玦，饱澍倾盆洗蒸热。敢云不雨烹宏羊，无乃为霖期傅说。七月十月曾几时，风翻雨骤何相随。天心倚伏殊有意，冰山毒雾空尔为。阴阳休咎关三府，人果回天天不怒。吁嗟乎五风十雨何足奇，君不见侍郎之风相公雨。
天仙子·追和小青
作者：龚鼎孳
朝代：明
体裁：词

剑戟横排脂粉塞。鸾凤死偿鸡鹜债。剪红一寸石榴刀，金翠冢。埋香快。白蝶紫烟莲露界。才子单传鹦鹉派。碎玉犹存兰蕙概。人间薄命是聪明，怜也在。憎也在。彩笔难容双锦带。
天仙子·追和小青
作者：龚鼎孳
朝代：明

剑戟横排脂粉塞。鸾凤死偿鸡鹜债。剪红一寸石榴刀，金翠冢，埋香快。白蝶紫烟莲露界。才子单传鹦鹉派。遂玉犹存兰蕙概。人间薄命是聪明，怜也在。憎也在。彩笔难容双锦带。
天庆寺送春和舒章箨庵尔唯诸子
作者：龚鼎孳
朝代：明
体裁：七言律诗

灯火催春过上元，又看春尽燕泥翻。铜驼陌冷丝牵棘，金谷歌残月满园。萧寺茶烟参半偈，旧家麈尾忆诸昆。芒鞋布袜随春去，梦里青山几曲存。
奉使出都马上口占·其一
作者：龚鼎孳
朝代：明
体裁：七言律诗

华省鸣珂动晓云，征衣才傍御香薰。金鞭草色王程远，玉镜花愁客梦分。过雁伫传桃叶字，寒沙争列羽林军。霜风应解高楼怨，芦荻声中一遣闻。
奉使出都马上口占·其二
作者：龚鼎孳
朝代：明
体裁：七言律诗

仗剑朝辞尺五天，红尘飞簇锦连钱。明光奏草虚银管，长乐钟声隔紫烟。戟手自惭人靺鞈，画眉拟待月婵娟。长卿乘传光辉甚，应博琴台入梦怜。
奉和熊雪堂先生见怀韵寄答·其一
作者：龚鼎孳
朝代：明
体裁：七言律诗

抱瓮萧然老汉阴，不关何事却悲吟。月高尚识铜驼路，海阔难明精卫心。江表云霞师友隔，河梁涕泪古今深。五丝续恨年年似，魂断离宫鼓角音。
奉和熊雪堂先生见怀韵寄答·其一
作者：龚鼎孳
朝代：明
体裁：七言律诗

浮云北陆起层阴，击筑人归续越吟。阅世似酲千日酒，许身多负少年心。六朝春草莺啼歇，十月江花雁字深。自向柯亭裁短笛，百年歌已属知音。
奉和熊雪堂先生见怀韵寄答·其二
作者：龚鼎孳
朝代：明
体裁：七言律诗

怀湘同赋楚骚经，别后芳兰忆远汀。闭户玄亭书早就，还家孝穆乱初宁。烟波自爱渔蓑绿，天日犹争竹简青。莫讶功名皆沈范，还山今有少微星。
奉和熊雪堂先生见怀韵寄答·其二
作者：龚鼎孳
朝代：明
体裁：七言律诗

槐国频将怪事经，雪鸿双落旧烟汀。玄亭闭户书应就，孝穆还家乱未宁。气烛斗光双剑紫，心随玉案万峰青。比来叔夜尤疏放，不忆云台忆客星。
奉和雪堂夫子五章·其一
作者：龚鼎孳
朝代：明
体裁：七言律诗

揭车岂避艾萧繁，吾道归与共鹿门。大有蛾眉能诲妒，行人乌喙自言尊。功名总合输张禄，山谷犹闻畏邴原。碧甃藤阴锥血地，那堪风雪对开樽。
奉和雪堂夫子五章·其三
作者：龚鼎孳
朝代：明
体裁：七言律诗

金戈城阙战云昏，杖履扶携有及门。万嶂烽遮鸿雁路，三春花湿杜鹃痕。藜床蕨饭悲生事，白面青袍感旧恩。不信侯芭真老大，廿年亲授草玄言。
奉和雪堂夫子五章·其二
作者：龚鼎孳
朝代：明
体裁：七言律诗

九苞阿阁再来仪，四海清流捉鼻时。共凛鸡栖朱伯厚，转惭皮相魏无知。七年党锢何人意，一疏廉顽百世师。自为柴桑钦大节，嵯峨同勒岘山碑。
奉和雪堂夫子五章·其五
作者：龚鼎孳
朝代：明
体裁：七言律诗

九折曾知行路难，五年冰雪卧袁安。谁言小草移兰畹，总为同心咏竹竿。明月奏弦三叹发，春风吹梦百花寒。苍生今日能高枕，神武相从早挂冠。
奉和雪堂夫子五章·其四
作者：龚鼎孳
朝代：明
体裁：七言律诗

入雒空惭薜荔衣，蓬蒿经岁独支扉。嵇康禽鹿难谐友，曼倩龙蛇亦当归。云霁远山双黛出，天清木叶一鸿飞。颇闻黄阁愁罗雀，莼鲙何因羡钓矶。
奉晤张大司空蓬玄年伯于东郡里第壹是堂因留宴集纪谢一章
作者：龚鼎孳
朝代：明
体裁：七言律诗

名重璜溪百鍊完，琴樽履道足盘桓。孤蓬信我烟霜久，四海知公剑舄安。经学管弦开古壁，人情棋局尚惊澜。时清早协先忧志，飘泊东吴任钓竿。
奉送太保岂凡先生假还吴门·其一
作者：龚鼎孳
朝代：明
体裁：七言律诗

朝廷望治资台辅，海内东山有几人。屡疏暂谐丹壑愿，轻装贫对白鸥亲。预开阊阖延归衮，安得乾坤纵钓纶。鹤涧笙箫梅屿月，那禁驭吏吐车茵。
奉送太保岂凡先生假还吴门·其三
作者：龚鼎孳
朝代：明
体裁：七言律诗

棕鞋箬笠莲花饭，居士身忘现宰官。二晋名山支许契，十年尘梦水云宽。薜萝地任栖心稳，龙象缘从救世难。杜曲回看天尺五，鱼池苔井莫荒寒。
奉送太保岂凡先生假还吴门·其二
作者：龚鼎孳
朝代：明
体裁：七言律诗

楼船江左移军后，锦石秋花似旧无。总有烟霞娱上相，应怜飞挽盛中吴。潮回北固沙鸣乱，曲奏南征塞角孤。造膝太平筹策久，几时士女遍春酺。
奉送太保岂凡先生假还吴门·其四
作者：龚鼎孳
朝代：明
体裁：七言律诗

香山雒社尊耆宿，京国朋簪晚更违。花近酒杯方烂熳，叶残车骑忽翻飞。南天乌鹊投林急，盛世夔龙拂袖稀。秉烛勿嫌游伴减，野夫春兴满渔矶。
奉送张司空蓬玄年伯予告归里
作者：龚鼎孳
朝代：明
体裁：七言律诗

十年旧学领鹓班，一疏高名得赐閒。疏广国门罗祖帐，桓荣经席动天颜。君宗渐逐飞蓬尽，管乐终期曳履还。蒲毂即今虚左待，可因丝竹恋东山。
奉酬冒嵩少先生
作者：龚鼎孳
朝代：明
体裁：七言律诗

海门飞棹捲潮香，玉案遥传白雪章。才子喜逢王大令，耆英实忆鲁灵光。梅花古驿连官阁，丝竹东山抗首阳。同是贞元旧朝士，太平风物已苍茫。
好事近·其二
作者：龚鼎孳
朝代：明

走马到章台，闲却绿窗眉笔。记得回头低唤，怨梢斜日。倚栏今夕卜归鸿，管取蛛丝吉。好梦也须珍重，意中缘难必。
如农将返真州以诗见贻和答二首·其一
作者：龚鼎孳
朝代：明
体裁：七言律诗

天涯羁鸟共晨风，送客愁多较送穷。黄叶梦寒如塞北，黑头人在愧江东。九关豺虎今何往，一别河山事不同。执手小桥君记否，几年衰草暮云中。
如农将返真州以诗见贻和答二首·其二
作者：龚鼎孳
朝代：明
体裁：七言律诗

曾排阊阖大名垂，蝇附逢干狱草悲。烽火忽成岐路客，冰霜翻羡贯城时。花迷故国愁难到，日落河梁怨自知。隋苑柳残人又去，旅鸿无策解相思。
如梦令 其一 惜春
作者：龚鼎孳
朝代：明

无处诉花啼柳。白袷半沾春酒。芳絮尽情飞，恼得海堂消瘦。难受。难受。说著晓风眉皱。
如梦令·其二
作者：龚鼎孳
朝代：明
体裁：词

春去晴丝庭院。丢下枕痕一线。带恨过帘栊，又是旧年双燕。心颤。心颤。陡被落红瞧见。
如梦令·惜春
作者：龚鼎孳
朝代：明

无处诉花啼柳。白袷半沾春酒。芳絮尽情飞，恼得海堂消瘦。难受。难受。说著晓风眉皱。春去晴丝庭院。丢下枕痕一线。带恨过帘栊，又是旧年双燕。心颤。心颤。陡被落红瞧见。
如梦令·惜春
作者：龚鼎孳
朝代：明
体裁：词

无处诉花啼柳。白袷半沾春酒。芳絮尽情飞，恼得海棠消瘦。难受。难受。说着晓风眉皱。
如梦令·题画兰裙子
作者：龚鼎孳
朝代：明

金缕水沈熏透。蛱蝶趁花风瘦。整整复斜斜，淡墨妙于浓绣。生就。生就。摇曳一痕红咮。
如梦令·题画兰裙子
作者：龚鼎孳
朝代：明
体裁：词

金缕水沉熏透。蛱蝶趁花风瘦。整整复斜斜，澹墨妙于浓绣。生就。生就。摇曳一痕红咮。
如须邀同秋岳颖侯赤方半塘舟中限韵二首·其一
作者：龚鼎孳
朝代：明
体裁：七言律诗

叔夜风流许重攀，飘零词赋起江关。明灯梦续玄冰酒，旧雨人逢故国山。秋尽皋桥龙自卧，云阴碣石雁俱还。闻筝顾曲输年少，画角声中老客颜。
如须邀同秋岳颖侯赤方半塘舟中限韵二首·其二
作者：龚鼎孳
朝代：明
体裁：七言律诗

乱离犹喜赋灵光，黄鹄风高泪几行。击筑音难忘易水，过江潮已咽钱塘。吴宫金粉樽前出，汉苑铜驼别后荒。谁唱乌栖城上曲，苏台一夜月如霜。
姑山草堂歌
作者：龚鼎孳
朝代：明

上书不踏金华省，苍头瘦马冲沙冷。拔剑不割金门肉，老寺残僧铛折足。姑山草堂天下重，松菊东篱阅晋宋。园宅全因宾客荒，才名未逐风尘用。嵚寄历落谁能嗤，烟波五湖足钓丝。秦淮垂柳楚州雪，病夫吟眺恒相期。重逢酒楼下，色定还惊疑。浩荡江海人，何意来京师。门巷疏花掩深酌，高城鼓角寒星落。总教世事属青云，但爱吾徒有丹壑。拂袖长辞骠骑府，脱粟安用公孙阁。卢龙叶堕边霜来，江南林涧还秋苔。知裘日暮何为哉，芒鞋竹杖无氛埃。留君不住羡君去，萧萧易水挥残杯。
姑山草堂歌 其一 用少陵醉时歌韵
作者：龚鼎孳
朝代：明
体裁：古风

上书不踏金华省，苍头瘦马冲沙冷。拔剑不剖金门肉，老寺残僧铛折足。姑山学堂天下重，松菊东篱阅晋宋。园宅全因宾客荒，才名未逐风尘用。嵚崎历落谁能嗤，烟波五湖足钓丝。秦淮垂柳楚州雪，病夫吟眺恒相期。重逢酒楼下，色定还惊疑。浩荡江海人，何意来京师。门巷疏花掩深酌，高城鼓角寒星落。总教世事属青云，但爱吾徒有丹壑。拂袖长辞骠骑府，脱粟安用公孙阁。卢龙叶堕边霜来，江南林涧还秋苔。短裘日暮何为哉，芒鞋竹杖无氛埃。留君不住羡君去，萧萧易水挥残杯。
姑山草堂歌 其二 用少陵送孔巢父之江东兼呈李白韵，因柬同志诸君子
作者：龚鼎孳
朝代：明
体裁：古风

君去病夫那可住，紫陌苍苍卷飞雾。旧侣风凋杜曲花，轻帆月照天门树。霜碛征鸿目渐断，短檐罗雀岁将暮。东吴丝竹南屏霞，历历游人梦中路。朱扉伏谒兴已懒，白首狂奴态如故。根柯崖谷本欹危，谁是天家疏雨露。北山薇蕨风波馀，云萝一室堪扫除。别后故人好颜色，西上鲤鱼多素书。凭君更理耦耕约，稷契大名安敢如。
姜二酉水部生日寄祝
作者：龚鼎孳
朝代：明
体裁：七言律诗

盛世才华第一流，东都祖德继弓裘。党人甘受远株累，寿恺长令硕果留。千帙等身传琬琰，五花绕膝走骅骝。山中岁月优如许，多少云霞杖底收。
姜汇思侍御暂归省觐再叠旧韵·其一
作者：龚鼎孳
朝代：明
体裁：七言律诗

晴沙行雁喜南飞，酒伴悬愁筑市稀。木脱三江星外舫，霜过九日客中衣。难堪祖席歌黄鸟，欲托幽心到翠微。秋色向残先送别，楼桑笳管正斜晖。
姜汇思侍御暂归省觐再叠旧韵·其三
作者：龚鼎孳
朝代：明
体裁：七言律诗

长河击楫暮云苍，吹笛千山塞柳黄。世阅风烟何日定，道存丘壑几人忘。江鲈入馔娱清昼，骢马行花得故乡。争讶云霄无坦步，沧洲可妒客褰裳。
姜汇思侍御暂归省觐再叠旧韵·其二
作者：龚鼎孳
朝代：明
体裁：七言律诗

新诗一扣玉琴清，才子兼传谏猎名。着屐事堪私岁月，埋轮人果碍升平。鱼龙万灶秋烟冷，蟋蟀孤舟白露生。回首甘泉车马地，羽书消息未驯兵。
姜汇思侍御暂归省觐再叠旧韵·其四
作者：龚鼎孳
朝代：明
体裁：七言律诗

乐府回风舞七盘，清歌醉倚玉箫寒。英游邺下风流盛，畏路樽前涕泪看。负弩雄文秦栈就，射潮旧垒越军残。长杨春入金羁影，莫遣啼莺二月阑。
姜绮季水阁用少陵水槛遣心韵·其一
作者：龚鼎孳
朝代：明
体裁：五言律诗

入门秋色到，山受夕阳赊。风细临河柳，红轻隔幔花。野烟当渡曲，残堞补楼斜。翻爱黄昏近，清砧动万家。
姜绮季水阁用少陵水槛遣心韵·其二
作者：龚鼎孳
朝代：明
体裁：五言律诗

红板桥头路，秋星已放晴。坐因凉夜密，天入酒人清。鼓角馀流水，歌呼隐盛名。啼乌更漏促，莫负烛华生。
子云归自金陵以新诗见贻依韵寄答
作者：龚鼎孳
朝代：明
体裁：七言律诗

古雪吹香入早林，西风犹响隔年砧。人归桃渡春前梦，雁过芦洲别后心。荆楚暮云迷戍角，关河秋雨湿囊琴。剡溪岑寂思招隐，一棹王猷兴浅深。
孙伯如自闽海负其叔骸归里赋此志壮并托寄怀鲁山司马
作者：龚鼎孳
朝代：明
体裁：七言律诗

逼天烽火宝刀愁，千帐鸣笳滞远游。故国经春空极目，平原万里忽行头。曾从北海交宾石，又喜东吴见仲谋。归到围棋应折屐，为言蓬转鬓先秋。
孙子孝若登第归里
作者：龚鼎孳
朝代：明
体裁：七言律诗

独步江东有仲谋，五陵花雨纵扁舟。觚棱日丽黄金赋，宫袖香分紫绮裘。吴苑鸶啼芳树远，燕山川落酒人愁。登朝勿秘长沙策，兵甲营生耻纳沟。
孙秋我五十赋赠
作者：龚鼎孳
朝代：明
体裁：七言律诗

岸帻城西旧酒楼，紫髯长啸自风流。江山再向青灯别，岁月同惊白雁秋。名大舟车容浪迹，身轻兵甲笑封侯。诗成安稳高詹事，开府文章尚黑头。
孙身之归宛陵
作者：龚鼎孳
朝代：明
体裁：七言律诗

布帆烟水又江东，谢朓青山指顾中。尽识元方交道古，何期洛下酒杯同。当风白首悽瑶轸，落日黄河忆去鸿。早纵金羁春草绿，孙郎文苑足英雄。
孝威江上纪别·其一
作者：龚鼎孳
朝代：明
体裁：七言绝句

水阔龙潭暗上潮，斜风无力纵归桡。路岐缀割真州袂，别后春星易寂寥。
孝威江上纪别·其二
作者：龚鼎孳
朝代：明
体裁：七言绝句

清音山水动朱丝，灯火篷窗倚醉时。江雨蛮云挥翰遍，一春阁笔岭南诗。
孝威还邗上和园次韵·其一
作者：龚鼎孳
朝代：明
体裁：七言律诗

惜别朱丝欲罢弹，侧身天地望平安。路经分手风烟改，香忌当门出处难。铁瓮一军江树暗，银箫五夜酒杯宽。离亭日落休回首，柳市车尘已耐看。
孝威还邗上和园次韵·其三
作者：龚鼎孳
朝代：明
体裁：七言律诗

落花亭院久经行，芳草萋萋滞远程。上客尊罍虚北海，清流风俗尚东京。乡心葭菼轻鸥路，兵气关河杜宇声。同学十年频雨散，牵衣那尽故人情。
孝威还邗上和园次韵·其二
作者：龚鼎孳
朝代：明
体裁：七言律诗

旧雨魂销入雒装，滹沱冰合又褰裳。身孤盗贼忘羁旅，俗薄公卿讳醒狂。此去名山深岁月，向来吾党各风霜。难堪到日茱萸水，北望秋城雁一行。
孝威还邗上和园次韵·其四
作者：龚鼎孳
朝代：明
体裁：七言律诗

迢迢林壑拟回车，心事青灯罢酒馀。白首乾坤纷战马，黄尘踪迹类枯鱼。应刘里社人争健，花月春江梦不虚。早晚长杨看奏赋，好留蒋径结吾庐。
孝绪弟松棚落成同人为诗纪之·其一
作者：龚鼎孳
朝代：明
体裁：七言律诗

不羡巢公结一枝，也非桑瓮拟原思。采山四壁凤鸾尾，与客百壶鹦鹉卮。清夜动琴月流响，凉天晞发云坐披。平泉花木午桥墅，说似幽人殊未知。
孝绪弟松棚落成同人为诗纪之·其二
作者：龚鼎孳
朝代：明
体裁：七言律诗

十年乌鹊绕何枝，松菊吾庐不可思。兵火留阴支大厦，柴荆为汝倒芳卮。竹床茶灶清相得，蕉雨桐风晚共披。安得结茆身对老，弟酬兄唱两峰知。
孝绪弟松棚落成同人为诗纪之周房仲参藩屡饷酒资午日复自婺州分俸佐觞感其意至用杜少陵将赴成都草堂先寄严郑公韵赋谢五首·其一
作者：龚鼎孳
朝代：明
体裁：七言律诗

客倦谁传车从都，路难空系辟兵符。青天纵屐交游冷，乱日还山道里芜。立马花边书又至，泛蒲楼上酒频酤。纷纭京雒人情外，厚禄何缘及野夫。
孟陟公自虎林至淮与穆倩同饮阶六西园赋诗见示步答二首·其一
作者：龚鼎孳
朝代：明
体裁：七言律诗

雪消孤棹载官梅，日短江河戍鼓催。虎阜隔年人到梦，龙门昨夜客行杯。文章淮海交犹盛，车马风尘懒自媒。岁晏愁深蓬径闭，杖藜一为野夫来。
孟陟公自虎林至淮与穆倩同饮阶六西园赋诗见示步答二首·其二
作者：龚鼎孳
朝代：明
体裁：七言律诗

千里南枝夜放梅，鸿高水国晚霜催。相怜柳外西陵舫，先举花前北海杯。问世可容龙竟卧，逃名不怨鸩为媒。军书堠火中原路，幸尔轻装独去来。
季夏集万年少隰西草堂
作者：龚鼎孳
朝代：明
体裁：五言排律

蓬蒿风日异，处士系前朝。策杖开花径，临河折柳条。琴书幽巷满，江海客星遥。吾土伤王粲，人才属鲍昭。兰醪偏解事，栗里久尊腰。此地愁金粉，南州自玉箫。清谭方亹亹，玄箸并超超。嵇阮能留晋，巢由独遘尧。天心茅屋见，物态野云饶。山静宜烧蕨，情芳总握椒。龙藏应有地，鸡舞是何宵。岁月藜床度，兵戈桂树摇。国风犹草泽，大道本松乔。猿鹤安高枕，烟波缓去�。德衰均叹凤，音好只疑鸮。沙暗离鸿路，林荒铁马樵。团瓢姑白眼，灯火半红绡。逸史传驹谷，馀生付鹿蕉。绿萝臣啸合，锦瑟美人调。入社难逃醉，相携过虎桥。
季夏集万年少隰西草堂
作者：龚鼎孳
朝代：明
体裁：五言排律

蓬蒿风日异，处士系前朝。策杖开花径，临河折柳条。琴书幽巷满，江海客星遥。吾土伤王粲，人才属鲍昭。兰醪偏解事，栗里久尊腰。此地愁金粉，南州自玉箫。清谭方亹亹，玄箸并超超。嵇阮能留晋，巢由独遘尧。天心茅屋见，物态野云饶。山静宜烧蕨，情芳总握椒。龙藏应有地，鸡舞是何宵。岁月藜床度，兵戈桂树摇。国风犹草泽，大道本松乔。猿鹤安高枕，烟波缓去𦨣。德衰均叹凤，音好只疑鸮。沙暗离鸿路，林荒铁马樵。团瓢姑白眼，灯火半红绡。逸史传驹谷，馀生付鹿蕉。绿萝臣啸合，锦瑟美人调。入社难逃醉，相携过虎桥。
季沧苇侍御三十初度方以言事颂系
作者：龚鼎孳
朝代：明
体裁：七言律诗

歌呼此地亦千秋，谏草霜生丹陛头。四海同心推季布，三公流汗对朱游。帝言伯仲齐名好，天许庭闱爱日留。荟蔚渐消龙战息，花时那得二毛愁。
季韫楼头为宫用漫书兼怀栎老
作者：龚鼎孳
朝代：明
体裁：七言绝句

山塘过雨绿樽凉，碧树轻阴到客航。同向闽天思顾曲，二丘堂下建兰香。
安仁道中
作者：龚鼎孳
朝代：明
体裁：五言律诗

此方群岫碧，苍霭接遥波。豺虎销晴昼，江天入钓蓑。茅檐依岸曲，树色捲霜多。但祝征鼙静，山山有薜萝。
安又留滞都下岁暮始返再送二首·其一
作者：龚鼎孳
朝代：明
体裁：七言律诗

桑乾雁尽雪初晴，立马斜阳感慨生。游子归心忘岁晏，故乡乐事胜名成。綵衣照楫春江丽，朝日临妆远黛明。独有拥书穷巷客，夜阑樽酒对谁倾。
安又留滞都下岁暮始返再送二首·其二
作者：龚鼎孳
朝代：明
体裁：七言律诗

过江若到长干里，好向陈家问纪群。别后滹沱冰又合，秋来砧杵客难闻。折枯沙柳临岐泪，望去台城日暮云。闭户著书同努力，盛朝方重长卿文。
宋其武太史招同诸子集季沧苇侍御斋中时迈生在坐
作者：龚鼎孳
朝代：明
体裁：七言律诗

雨深梧竹夜苍苍，判醉冲泥乐未央。同意飞霜骢马座，翻闻拭汗粉巾香。态怜琼树青双鬓，雪缀华灯白一房。安得落花横玉笛，回风直堕酒人傍。
宋子既庭南归和韵兼柬秋岳
作者：龚鼎孳
朝代：明
体裁：七言律诗

倦游还理鹿皮冠，习习随风万里翰。春雁过江花正落，宫蛾绝代镜愁看。我思公子幽兰佩，欲报美人双玉盘。妇去若逢曹植语，近来金马厌珠玕。
宋既庭过小斋论诗因怀秋岳即用其扇头韵·其二
作者：龚鼎孳
朝代：明
体裁：七言律诗

龙卧江城有钓竿，隋珠仍许五都看。当门兰蕙青云拙，入雒文章郢雪寒。宋玉楚台风自大，东阿白马兴同宽。和歌实爱求羊侣，不为苍生望谢安。
客岁人日舟中于皇伯紫诸君送至燕矶而返再用杜韵寄怀
作者：龚鼎孳
朝代：明
体裁：七言律诗

千峰虎踞盘晴雪，燕子矶头共客看。万坐春愁蓬鬓短，一江冰解暮潮寒。筇投古寺暄仍滑，棋坐幽林午对弹。今日啼乌人散尽，应怜燕市和歌难。
客岁人日舟中于皇伯紫诸君送至燕矶而返再用杜韵寄怀
作者：龚鼎孳
朝代：明
体裁：五言律诗

销魂江上别，又及早春时。草转寒林碧，帆开雪浪迟。离亭云尚暗，旧垒燕重悲。爱有登临句，缄题比色丝。
宫词二首·其一
作者：龚鼎孳
朝代：明
体裁：七言绝句

玉阶风露坐黄昏，长信流萤掩泪痕。团扇莫辞秋气夺，箧中犹自感君恩。
宫词二首·其二
作者：龚鼎孳
朝代：明
体裁：七言绝句

玉辇秋衾梦已残，水晶帘漾赤瑛盘。亭亭素手临寒月，不向昭阳却扇看。
家农部古恭兄招同柳凤瞻赵洞门张稚恭纪伯紫顾修远程穆倩吴园次集斋中听雨限十二韵
作者：龚鼎孳
朝代：明
体裁：五言排律

玉立吾宗彦，同岑岂异苔。径深幽士集，春浅暮寒回。雪色仍侵蕙，天心欲瘦梅。樽如欢旧雨，檐已响轻雷。密坐云阴满，疏灯竹户开。千林森晻霭，一夕怒条枚。红袖宜书幌，繁香散茗杯。泥应愁滑滑，月太怯皑皑。藜榻看龙卧，花巢伫燕来。园分金谷胜，山向习池颓。此地烟霞窟，群公晋魏才。穷途馀白眼，老我任芳醅。终约携柑去，虚传折柳催。客衣沾自好，清漏远能陪。飘泊安兵甲，狂歌纵草莱。风低燕市筑，岫暗楚王台。身许群鸥狎，名同野马灰。閒居消块磊，大隐得崔嵬。蓑笠晴堪守，渔樵懒是媒。两龚家法在，逸兴莫相猜。
容与台即事同孝威瑞涵诸子限韵·其一
作者：龚鼎孳
朝代：明
体裁：五言律诗

榈栝秋阴下，楼台战伐馀。閒餐彭泽菊，快比武昌鱼。远岫青横几，云鬟碧映书。一帘烟水阔，的的长芙蕖。
容与台即事同孝威瑞涵诸子限韵·其三
作者：龚鼎孳
朝代：明
体裁：五言律诗

爱辟裘羊径，蓬蒿客路中。秋深岩壑变，兴远寂寥同。砧乱千林叶，霜高一笛风。登台重矫首，天地有征鸿。
容与台即事同孝威瑞涵诸子限韵·其二
作者：龚鼎孳
朝代：明
体裁：五言律诗

不谓藤萝窟，平翻雁鹜池。曲廊低野竹，流水咽哀丝。烟雨鸱彝宅，江山谢客诗。入林幽事集，无暇傲当时。
容与台即事同孝威瑞涵诸子限韵·其四
作者：龚鼎孳
朝代：明
体裁：五言律诗

乍惊荷雨急，鲂鲤戏中流。古堞斜过鸟，寒山半隔楼。邻扉齐落叶，卧阁等扁舟。莫讶轩车寂，贫家到白鸥。